BN berpeluang rebut undi atas pagar jika Zahid tidak bertanding, kata penganalisis

Barisan Nasional (BN) berpeluang merebut sebahagian pengundi atas pagar jika berani tampil dengan imej lebih bersih, kata penganalisis ketika persoalan timbul mengenai hayunan undi golongan itu menjelang Pilihan Raya Umum ke-15 (PRU15).
Pemerhati politik, Azizi Safar berkata, gabungan itu boleh mengambil langkah berani dengan pengerusinya, Ahmad Zahid Hamidi tidak bertanding.
"Kalau Zahid Hamidi tak bertanding, BN akan dapat lebih sokongan.
“Pada masa ini ada yang sokong BN tetapi tidak mahu keluar mengundi kerana faktor Zahid Hamidi yang masih dilihat mungkin menjadi perdana menteri selepas PRU15 jika BN menang," katanya kepada MalaysiaNow.
Zahid yang juga ahli parlimen Bagan Datuk itu menjadi kunci utama pembubaran Parlimen, selepas berkali-kali mendesak perdana menteri, Ismail Sabri Yaakob mengadakan pilihan raya pada tahun ini juga, sekalipun ada kebimbangan mengenai cuaca buruk dan banjir.
Beliau baru-baru ini dilepaskan daripada 40 pertuduhan kes rasuah sistem visa luar negara, namun masih berdepan dengan pertuduhan membabitkan wang daripada Yayasan Akalbudi.
Sebelum ini, Timbalan Presiden PKR Rafizi Ramli turut menyatakan keperluan Pakatan Harapan (PH) untuk memenangi 30% daripada 60% undi atas pagar.
Kajian Universiti Yale baru-baru ini mendapati 33.4% pengundi berada di atas pagar.
Universiti itu turut menganggarkan kira-kira 28.1% undi popular untuk BN, 9.9% Perikatan Nasional (PN) dan 24.4% untuk PH.
Baki 4.2% undi popular akan pergi kepada lain-lain parti.
Shahrir Samad antara pemimpin BN yang mengumumkan tidak bertanding bagi membersihkan namanya di mahkamah.
Bekas ahli Parlimen Johor Bahru itu didakwa atas kegagalan mengisytiharkan RM1 juta yang diterima daripada bekas perdana menteri, Najib Razak.
Beliau satu-satunya pemimpin dalam “kluster mahkamah” yang mengumumkan tidak bertanding.
Menurut Azizi, pada PRU14 lalu majoriti pengundi sudah membuat keputusan untuk menyokong parti mana jauh lebih awal daripada tarikh pembubaran Parlimen kerana isu-isu yang berlegar semasa itu, antaranya 1MDB dan cukai barangan dan perkhidmatan (GST).
Azizi berkata kali ini golongan atas pagar mengambil sikap tunggu dan lihat.
Ada antara mereka yang serik akibat “salah mengundi” pada PRU14.
Sementara itu, penganalisis politik Universiti Kebangsaan Malaysia (UKM) Kartini Aboo Talib berkata, PRU14 tahun lalu menyaksikan pengundi atas pagar berada dalam julat 37% hingga 40%, namun mencatatkan jumlah keluar undi yang tinggi (82.3%) berbanding PRU13, iaitu sebanyak 76%.
"Pengundi atas pagar akhirnya tidak berada di atas pagar selamanya kerana mereka harus membuat pilihan. Mungkin mereka mengambil masa sebelum membuat keputusan untuk memilih.
"Bagusnya golongan ini dalam konteks sebelum pilihan raya ialah ialah membolehkan spekulasi berlaku dan tercari-cari gabungan mana yang bakal membentuk kerajaan," katanya.
Menurut beliau, golongan itu dijangka akan menumpukan isu-isu peluang pekerjaan, bantuan profesional dan tunai, “gig economy”, pinjaman pendidikan dan perumahan.
"Semua perkara asas memastikan cukai rakyat digunakan untuk kesejahteraan rakyat dan tidak menyalahguna cukai rakyat untuk kepentingan peribadi pemimpin."
Azizi pula berkata, isu yang bakal membawa hayunan undi mereka termasuklah tawaran dan kepimpinan baru, termasuk Kabinet bayangan dan calon perdana menteri.
"Segmen pengundi 40 tahun ke bawah melebihi 40%, mereka boleh jadi penentu parti dan gabungan mana yang akan menang.
“Orang-orang muda mahu keseimbangan kerja dan kehidupan, jaminan pekerjaan, dan kestabilan pendapatan," katanya.


Apa kata siapa kena Covid-19 disaman?

Memakai pelitup muka, kerap membasuh tangan dan menjaga penjarakan sosial adalah tiga aspek utama di dalam membantu seseorang untuk menghindari Covid-19.Kebarangkalian seseorang akan terjangkiti Covid-19 jika mengamalkan ketiga-tiga amalan tersebut, termasuk ketika bersama ahli keluarga dan sahabat rapat dipercayai amat rendah.Namun, masalah utama hari ini ialah kegagalan kita untuk mematuhi prosedur operasi standard (SOP).Kegagalan kita datang daripada pelbagai bentuk – antaranya lupa, leka dan terlepas pandang.Kesilapan-kesilapan mudah inilah yang membawa bencana kepada keluarga, sahabat, rakan sekerja, petugas barisan hadapan dan juga orang awam.Hari ini, denda hanya dikenakan apabila SOP dilanggar.Tapi, denda ini amat bergantung pada nasib kerana perlaksanaannya terlalu luas.Jika ketika SOP dilanggar, tiada pihak yang menyaman, tiada pihak yang melapor dan tiada orang yang menaikkannya ke sosial media, maka selamatlah individu tersebut meskipun dia menjadi punca jangkitan.Dan cara ini sudah terbukti tidak begitu berkesan.Antara contoh yang paling nyata ialah terbongkarnya berita sarang-sarang pelacuran terus beroperasi secara senyap penuh pelanggan ketika perintah kawalan pergerakan (PKP) dilaksanakan.Jadi apakah ada cara yang lebih berkesan untuk mengawal Covid-19 daripada terus menular di kalangan masyarakat?Apa kata kalau kita cuba membayangkan cara yang ekstrem ini – siapa kena Covid-19, akan disaman?Meskipun sepintas lalu cara ini dilihat kejam, tapi kalau difikir secara mendalam ia mungkin membawa impak lebih baik daripada cara mendenda mereka yang melanggar SOP sekarang.Oleh kerana siapa yang terkena Covid-19, dia yang akan disaman, maka setiap individu, premis perniagaan dan sebagainya akan mula mengambil langkah-langkah menjaga diri daripada disaman akibat dijangkiti wabak itu.Setiap individu akan mengambil inisiatif sendiri seperti memakai pelitup muka, membawa cecair pembasmi kuman dan menjarakkan diri dari orang lain demi mengelakkan disaman kerana polisi ekstrem ini menyebabkan mereka tidak boleh menyalahkan pihak lain untuk mengelakkan saman jika dijangkiti Covid-19.Mereka yang terpaksa bekerja juga akan mengambil langkah tersendiri untuk menjaga diri masing-masing di tempat kerja masing-masing tanpa perlu diajar.Ini kerana siapa yang dijangkiti Covid-19, dia yang akan disaman, bukannya orang lain.Polisi ini juga akan memaksa para pemilik perniagaan mengambil inisiatif sendiri untuk memastikan premis dihindari Covid-19 semata-mata untuk mengelak daripada disaman.Contohnya restoran, secara automatik mereka akan membuat SOP sendiri seperti cara mengatur meja, menyediakan makanan dan sebagainya demi mengelak disaman.Di bawah polisi ekstrem ini, semua aktiviti perniagaan dipercayai dibiarkan berjalan seperti biasa – semuanya dengan satu syarat – siapa yang terkena Covid-19, dia yang disaman.Rakyat dan premis perniagaan dipercayai akan melaksanakan SOP sendiri demi untuk mengelak disaman.Jika mana-mana individu ingin mengambil risiko hidup tanpa SOP dan tidak bernasib baik lalu dijangkiti Covid-19, sila bayar saman sebelum masuk ke hospital.Kerajaan tidak perlu lagi risau sama ada SOP dipatuhi ataupun tidak.Kerajaan tidak perlu lagi membazirkan masa memikirkan SOP mahupun PKP.Apa yang perlu difikirkan ialah meningkatkan kapasiti rawatan wabak Covid-19.Tiada lagi soal pilih kasih atau SOP antara dua darjat antara siapa yang didenda dan siapa yang terlepas denda kerana tidak mengikut SOP.Individu dan premis perniagaan juga tidak perlu risau sama ada mereka mengikuti SOP atau tidak.Pihak polis boleh menumpukan tugas membanteras jenayah daripada membuat saringan lebuh raya.Buatlah ikut pandai masing-masing – tapi ingat, siapa yang terkena Covid-19, dia akan disaman. Jika satu keluarga terkena Covid-19, satu keluarga yang kena bayar.Polisi ekstrem ini boleh dibuat jika semua menerima hakikat bahawa sesiapa yang dijangkiti Covid-19 pada asasnya melanggar tiga SOP yang asas iaitu tidak memakai pelitup muka, terlupa membasuh tangan dengan kerap ataupun tidak menjaga penjarakan sosial dengan baik, contohnya gagal mengelakkan bersalam dan memeluk ahli-ahli keluarga sendiri atau menjauhkan diri daripada tempat-tempat yang sesak.Bukankah ini lebih adil dan saksama, meskipun nampak lebih kejam dan tidak bertimbang rasa?Sekadar lontaran idea.Senyum.


Hakim minta pendakwan dapatkan arahan AGC kes bekas pegawai Goldman Sachs

Hakim Mahkamah Tinggi Kuala Lumpur hari ini meminta pihak pendakwaan mendapatkan arahan sewajarnya daripada Jabatan Peguam Negara berhubung kes bekas pegawai bank Goldman Sachs, Roger Ng Chong Hwa agar kes tersebut tidak tergantung terlalu lama.
Hakim Muhammad Jamil Hussin menyatakan demikian selepas timbalan pendakwa raya Zaki Asyraf Zubir memaklumkan bahawa Ng, yang turut dikaitkan dengan skandal 1Malaysia Development Berhad (1MDB), diserahkan sementara ke Amerika Syarikat (AS) sehingga 28 Februari 2024 bagi menyelesaikan semua proses rayuan kes jenayah yang dihadapinya di mahkamah negara itu.
“Kalau kes ini ditangguhkan selepas Februari 2024 ia terlalu lama, mungkin pihak pendakwaan boleh mendapatkan arahan sewajarnya daripada pihak Peguam Negara atau pendakwaan,” kata hakim itu.
Muhammad Jamil menetapkan pengurusan kes pada 10 Januari tahun depan untuk pihak pendakwaan memaklumkan kepada mahkamah arahan yang sewajarnya berkenaan kes itu supaya ia tidak tergantung terlalu lama tanpa sebarang tindakan.
Terdahulu, Zaki berkata perbicaraan kes jenayah yang dihadapi Ng di mahkamah di AS telah selesai dan proses hukuman yang sepatutnya dijalankan pada 9 November ditangguhkan kepada 9 Disember ini.
Peguam Tan Hock Chuan yang mewakili Ng berkata kedua-dua kerajaan (Malaysia dan AS) telah mencapai persetujuan untuk anak guamnya diserahkan ke negara itu (AS) sehingga 28 Februari 2024.
“Saya cadangkan pengurusan kes seterusnya ditetapkan pada Januari atau Februari 2023 kerana proses hukuman telah ditetapkan oleh Mahkamah Eastern District of New York pada 9 Disember,” katanya.
Pada 8 April lepas, Ng didapati bersalah oleh mahkamah di AS kerana melakukan konspirasi menyeleweng ratusan juta dolar daripada syarikat pelaburan 1MDB bagaimanapun hukuman terhadapnya masih belum diputuskan.
Pada 19 Disember 2018, Ng mengaku tidak bersalah atas empat pertuduhan bersubahat dengan Goldman Sachs berhubung penjualan bon 1MDB bernilai AS$6.5 bilion dengan menggugurkan fakta material dan membuat kenyataan palsu.
Dia didakwa melakukan semua kesalahan itu di pejabat 1MDB, Tingkat 8, Menara IMC, Jalan Sultan Ismail antara 19 Mac 2012 dan 11 November 2013.
Pada 4 September 2021, pertuduhan terhadap Goldman Sachs International Ltd dan dua entitinya di Asia iaitu Goldman Sachs (Asia) LLC dan Goldman Sachs (Singapura) digugurkan selepas hakim Mahkamah Tinggi Mohamed Zaini Mazlan membenarkan permohonan pendakwaan untuk menarik balik pertuduhan berhubung penjualan bon 1MDB bernilai AS$6.5 bilion.


Guan Eng sedia berkhidmat 'dalam apa jua kapasiti'

Pengerusi DAP Lim Guan Eng hari ini berkata beliau bersedia untuk berkhidmat "dalam apa jua kapasiti" ketika spekulasi memuncak berhubung barisan Kabinet Perdana Menteri Anwar Ibrahim.
Dalam sebuah hantaran Facebook, ahli Parlimen Bagan yang pernah berkhidmat sebagai menteri kewangan ketika pentadbiran Dr Mahathir Mohamad dari 2018 hingga 2020 itu berkata pelantikan Kabinet adalah hak mutlak perdana menteri.
"Sama ada saya menganggotai Kabinet atau tidak adalah perkara kedua berbanding mengutamakan masa depan negara daripada membiarkan ia dirampas,” katanya.
"Izinkan saya menyatakan kesediaan saya untuk berkhidmat dalam apa juga kapasiti selagi mana ia memenuhi kepentingan negara bagi membolehkan kerajaan perpaduan dipimpin Perdana Menteri Anwar Ibrahim dapat terus berfungsi dan kekal stabil dalam berdepan kelompok ekstremis yang cuba melemahkan dan menjatuhkannya."
Semalam, Anwar berkata perbincangan mengenai barisan Kabinetnya sudah hampir dimuktamadkan.
“Saya mohon maaf, terpaksa bergegas (untuk) selesaikan masalah (isu Kabinet) dengan semua komponen, kerana kita harus segera bentuk barisan jemaah menteri dan mendapat perkenan Yang di-Pertuan Agong.
“Saya harap dapat diumum dalam masa dua, tiga hari lagi," katanya di Sungai Long, Kajang, malam tadi.
Dalam pada itu, Lim berkata Pakatan Harapan (PH) berhak berada dalam kerajaan selepas memenangi kerusi terbanyak dan undi popular terbesar dalam pilihan raya umum baru-baru ini.
"Bersama-sama dengan Barisan Nasional dan parti-parti dari Sabah dan Sarawak, kerajaan perpaduan ini mempunyai majoriti yang jelas mewakili hasrat rakyat, bukan hanya mewakili satu kumpulan tetapi setiap rakyat Malaysia dalam masyarakat kita yang pelbagai.
“Ini adalah kerajaan perpaduan Malaysia," katanya.


Zahid, isteri beli barangan mewah dari dana yayasan kebajikan, kata pendakwaan

Bekas timbalan perdana menteri Ahmad Zahid Hamidi dan isterinya Hamidah Khamis membeli-belah di beberapa butik mewah termasuk Giorgio Armani, Louis Vuitton dan Hermes sebelum menggunakan wang dari Yayasan Akalbudi untuk melangsaikan bil kad kreditnya, kata pihak pendakwaan dalam perbicaraan di Mahkamah Tinggi hari ini.Menurut laporan New Straits Times, ketua pendakwa raya Raja Rozela Raja Toran berkata penyata kad kredit Ambank milik Zahid menunjukkan beberapa amaun ratusan ribu digunakan sejak 2014 hingga 2016.Ia termasuk RM534,412.52 pada 2014, RM708,134.47 pada 2015 dan RM54,168.99 bagi bulan Januari 2016.Selain itu, beberapa pembayaran turut direkodkan termasuk RM30,771.19 (antara Februari dan Oktober 2014), RM3,914.84 (Mac 2015) dan RM30,635.80 (Julai 2015) bagi kad kredit Maybank miliknya.Rozela turut berkata penyata bulanan bank presiden Umno itu turut menunjukkan penggunaan kad bagi pembelian di beberapa kedai mewah di seluruh dunia dan tempatan.“Walaupun tabiat perbelanjaan defendan dan isterinya mungkin bukan isu dalam kes ini, seseorang tidak akan dapat mengelak dari mempersoalkan sama ada mereka memikirkan golongan miskin di Malaysia ketika membeli-belah barangan mewah di butik Giorgio Armani, Louis Vuitton atau Hermes, sekadar menyebut beberapa nama.“Kami betul-betul mempersoalkan perkara itu,” katanya lagi.Menurutnya, Zahid menguasai aset yayasan tersebut dan menggunakan duit seperti miliknya sehingga menyalahgunakan lebih RM31 juta dananya.Zahid, 68, berdepan 47 pertuduhan iaitu 12 pecah amanah jenayah, lapan pertuduhan rasuah dan 27 pertuduhan pengubahan wang haram membabitkan berpuluh-puluh juta ringgit milik Yayasan Akalbudi.Jika disabitkan kesalahan, beliau bakal berdepan hukuman 20 tahun penjara dan denda.


Beberapa maut dalam serangan pengganas di Vienna

Beberapa orang terbunuh dalam serangan di Vienna, dan sekurang-kurangnya seorang penyerang masih bebas, lapor agensi berita Sputnik.“Malangnya, beberapa orang cedera, beberapa maut,” kata Menteri Dalam Negeri Austria Karl Nehammer kepada wartawan pada Selasa pagi. “Menurut maklumat kami, sekurang-kurangnya seorang penjenayah masih bebas,” tambah menteri itu.Terdahulu, jurucakap Kementerian Dalam Negeri Austria Harald Soros berkata sekurang-kurangnya seorang terbunuh dan beberapa yang lain, termasuk seorang pegawai polis cedera parah dalam serangan pada Isnin di Vienna, yang dilakukan di enam lokasi berbeza, termasuk berhampiran rumah ibadat di pusat bandar.Media Austria melaporkan sehingga tujuh orang terbunuh dalam serangan tersebut.Datuk Bandar Vienna, Michael Ludwig mengesahkan 15 yang cedera semuanya dimasukkan ke hospital, berikutan serangan di ibu negara Austria. Tujuh daripadanya mengalami kecederaan serius, kata Ludwig.Canselor Austria Sebastian Kurz, serta Nehammer, menyebut serangan itu sebagai tindakan pengganas.Harald Soros mengatakan di TV ORF 1 terdapat beberapa penyerang dan seorang daripadanya masih bebas.


Pesakit pertama terima jantung babi meninggal dunia

Pesakit pertama yang berjaya menerima pemindahan jantung babi telah meninggal dunia pada Selasa selepas dua bulan menjalani prosedur itu, menurut hospital Maryland pada Rabu.David Bennett, rakyat Amerika berusia 57 tahun, meninggal dunia di Pusat Perubatan Universiti Maryland (UMMC).Doktor tidak mendedahkan punca sebenar kematian, sekadar memaklumkan kesihatannya mula merosot sejak beberapa hari lalu, lapor Xinhua.“Tiada faktor yang jelas dikenal pasti akibat kematiannya,” kata jurucakap hospital.Bennett menjalani pembedahan pertama seumpamanya pada 7 Januari di hospital berkenaan.Beliau dianggap tidak layak untuk pemindahan jantung konvensional, dan pemindahan organ babi yang diubahsuai secara genetik itu merupakan satu-satunya pilihan untuk beliau ketika itu, menurut UMMC.


Zahid akan bantu selepas terima wang, kata bekas pengarah UKSB

Mahkamah Tinggi Shah Alam diberitahu bahawa Ahmad Zahid Hamidi akan membantu syarikat Ultra Kirana Sdn Bhd (UKSB) selepas mendapat bantuan kewangan daripada mereka.Bekas pengarah UKSB, Wan Quoris Shah Wan Abdul Ghani, 42, berkata sumbangan itu diterima Zahid antara 2014 dan 2018.Pada prosiding lepas, Wan Quoris memberitahu mahkamah bahawa bantuan kewangan yang diberikannya kepada Zahid bertujuan mengukuhkan kedudukan UKSB sebagai kontraktor Kementerian Dalam Negeri (KDN).Wan Shaharuddin: Berapa banyak wang yang anda berikan terhadap Zahid setiap kali berjumpa dengan beliau?Wan Quoris: Saya tidak berapa ingat. Saya cuma boleh ingat beberapa kali. Yang saya bawa ketika itu lebih kurang dolar Singapura 300,000.Sebelum ini saksi pendakwaan ke-15, Harry Lee Vui Khun (Harry Lee) yang juga merupakan bekas pengarah UKSB memberitahu mahkamah bahawa, syarikatnya menghantar wang tunai setiap bulan dalam dolar Singapura kepada Ahmad Zahid dari 2014 hingga 2018 berhubung kontrak sistem visa luar negara (VLN).Sementara itu, semasa pemeriksaan balas, Wan Quoris bersetuju dengan peguam Zahid, Hamidi Mohd Noh bahawa UKSB tidak mampu untuk memberi sumbangan dana bertujuan rasuah atau hadiah berharga, berdasarkan keuntungan bersih dan wang dalam bank syarikat berkenaan dari 2014 ke 2018.Hamidi berkata cadangan itu dibuat berikutan penyata kewangan syarikat berkenaan pada 2014 menunjukkan, UKSB hanya merekodkan keuntungan kira-kira RM625,000 dengan wang tunai RM1.5 juta dalam bank mereka.“Pada 2015, UKSB ada keuntungan lebih kurang RM114,000 dengan wang tunai RM2.8 juta, manakala 2016, RM4.9 juta keuntungan dan wang tunai RM4.6 juta; RM12.8 juta keuntungan dan wang tunai RM9 juta pada 2017 dan pada 2018 RM351,000 keuntungan syarikat dengan wang tunai RM1.3 juta,” katanya.Dalam pada itu, Hamidi juga menyebut beberapa nama individu termasuk bekas menteri belia dan sukan, Khairy Jamaluddin yang tersenarai dalam buku lejar (buku faraid).Buku faraid UKSB yang juga dikenali sebagai Buku 555 di dalam perbicaraan kes Ahmad Zahid, adalah lejar yang mencatatkan bayaran yang dibuat oleh UKSB kepada beberapa individu antara 2014 dan 2018.Saksi itu bersetuju dengan peguam bahawa terdapat pembayaran lebih RM15,000 dibuat oleh UKSB untuk menaiki helikopter pada 2015.Hamidi: Bayaran itu untuk kamu dan Khairy naik helikopter?Wan Quoris: Ya, ketika berlaku bencana.Zahid, 69, berdepan 33 pertuduhan menerima suapan berjumlah S$13.56 juta dari UKSB untuk dirinya selaku menteri dalam negeri, bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, beliau didakwa telah mendapatkan untuk dirinya wang tunai S$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa hari ini.


Ungku Aziz dan persoalan ‘minda’

Pada tahun lalu Ungku Aziz mengadu pada seorang bekas wartawan Utusan yang amat rapat dengannya dan sering mengunjunginya bertanyakan mengapa Kamus Besar Utusan tidak memasuki perkataan “minda” dalam entrinya.Apabila mendapat aduan itu tentulah penulis sebagai warga kerja Utusan terkilan bagaimana perkataan amat penting itu terlepas pandang daripada pembuat kamus dan editor penerbitnya yang merupakan anak syarikat kumpulan Utusan.Adakah ia mencerminkan bahawa bangsa Melayu tanpa sedar mengabaikan soal “minda” dalam kehidupan hingga menyebabkan banyak kelemahan serta kurang cergas untuk menghadapi cabaran-cabaran semasa.Ungku Aziz adalah pencipta perkataan “minda” yang diterjemahkan daripada perkataan bahasa Inggeris “mind”.Dalam satu wawancara beliau menyebut bahawa tidak ada perkataan bahasa Melayu yang boleh mengungkapkan konsep “mind” itu. Tetapi baginya, konsep “minda” merupakan perkara yang perlu diutamakan dalam kehidupan terutamanya bagi orang Melayu.Kamus Besar Utusan itu diusahakan pada tahun 1995. Ia bercita-cita untuk menjadi kamus besar tambahan kepada Kamus Dewan yang diterbitkan kerajaan melalui Dewan Bahasa dan Pustaka.Pembikinnya adalah seorang bekas wartawan Berita Harian yang hobinya mengumpul perkataan bahasa Melayu yang digunakan dalam semua akhbar harian, radio dan televisyen.Jadi setiap hari, beliau membaca dan mencatat semua perkataan yang tersiar dalam akhbar, radio dan televisyen bahasa Melayu, yang akhirnya menjadi entri Kamus Besar Utusan.Maknanya pada tahun-tahun beliau mengumpul perkataan itu, “minda” tidak timbul dalam media massa Melayu.Sememangnya mungkin minda tidak timbul dalam kesedaran orang Melayu.Tetapi Ungku Aziz yang nampak tentang keutamaan minda itu.Daripada kehidupannya, dapat dilihat betapa dengan minda, beliau mencerap masalah kemiskinan orang Melayu terutama melalui kajiannya terhadap nelayan Pantai Timur.Daripada mindanya juga, beliau mencadangkan Tabung Haji dan komitmennya terhadap gerakan koperasi. Ia merupakan suatu sistem komersial yang adil berbanding dengan syarikat milik swasta orang perseorangan.Ungku Aziz adalah pencipta perkataan “minda” yang diterjemahkan daripada perkataan bahasa Inggeris “mind”.Syarikat koperasi adalah milik penggunanya sebagai ahli yang keuntungannya kembali pada mereka sementara keuntungan syarikat swasta hanya pergi pemegang sahamnya.Sektor koperasi ini berada di tengah-tengah antara sektor milik awam dengan sektor swasta.Beliau mula memperkenalkan syarikat koperasi ini dengan kedai buku di Universiti Malaya dan diikuti dengan penubuhan pasar raya koperasi di Chow Kit, Kuala Lumpur, dengan mengikut model Jepun.Pengurus-pengurusnya dihantar ke Jepun untuk dilatih dengan sistem di sana.Saya mula menyedari mengenai Ungku Aziz pada 1974 ketika demonstrasi pelajar yang bermula di Universiti Malaya, dan kemudian merebak ke Universiti Kebangsaan Malaysia, Institut Teknologi Mara, Institut Teknologi Kebangsaan dan Kolej Pertanian Serdang.Pada masa itu penulis berada di Tingkatan 3. Menteri pelajaran pada masa itu ialah Dr Mahathir Mohamad. Tanggung jawab bagi mengatasi cabaran ini di UM ialah Ungku Aziz selaku naib canselor.Selepas krisis itu dapat diatasi, akhbar pelajar Universiti Malaya yang bernama Mahasiswa Negara dihentikan penerbitannya.Sebagai ganti, Ungku Aziz menggantikannya dengan akhbar Budiman yang diterbitkan oleh pejabat Hal Ehwal Pelajar dan dijual juga pada orang ramai.Bagi Ungku Aziz, konsep “budi” dan menjadi orang “budiman” amat penting untuk kehidupan masyarakat Melayu. Sepanjang hayatnya, beliau sering bercakap mengenai “budi”.Untuk memahami apa yang dimaksudkan dengan “budi” pula, seseorang perlu membaca pantun tradisional Melayu. Banyak pantun menyentuh soal budi. Jika banyak orang Melayu menjadi budiman, masyarakat berfungsi dengan lebih baik.Sehingga akhir hayatnya, beliau berusaha mengumpul pantun-pantun tradisional yang disifatkannya sebagai karya unggul bangsa Melayu yang bukan saja perlu dipertahankan tetapi  diamalkan.Ungku Aziz merupakan ahli ekonomi yang dari segi jasanya menunjukkan beliau sayang pada bangsanya. Caranya adalah mencari jalan penyelesaian praktikal bagi masalah kemiskinan.Tetapi keutamaannya adalah perubahan mental orang Melayu dengan menggunakan minda serta memliki budi kerana dalam budaya bangsa sudah ada nilai-nilai unggul yang wajar dipulihkan.Di UM, bagi memperbanyakkan pelajar-pelajar sains di kalangan orang Melayu, beliau memperkenalkan program Asasi Sains. Ia merupakan satu cara mencari jalan penyelesaian kekurangan tenaga profesional sains dan teknologi negara.Tetapi beliau tetap mahukan orang Melayu membuka minda mereka pada pengetahuan dunia yang luas dan pelbagai.UM membawa masuk majalah “Courier” terbitan Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (Unesco), diterjemahkan ke dalam bahasa Melayu, Kurier Unesco, dan dijual pada orang ramai dengan harga murah.Ia menjadi satu satu majalah berbahasa Melayu yang mengandungi pengetahuan sains, sejarah dan budaya bermutu tinggi dan bertahap antarabangsa.Ungku Aziz melakukan banyak perkara yang tidak terfikir oleh orang lain. Semuanya bersikap inovatif, ikhlas, tidak berbalah, tidak bermegah dan praktikal seperti menekankan soal pemakanan dan senaman.Semuanya kerana menggunakan minda dan wajar dicontohi oleh masyarakat Melayu.Terima kasih Profesor Diraja Ungku Aziz. Al-Fatihah.Zin Mahmud, seorang wartawan berpengalaman lebih empat dekad, merupakan kolumnis MalaysiaNow.


Pemain industri sambut baik pelaksanaan duti eksais e-rokok

Syarikat e-rokok Nanostix Innovations Sdn Bhd hari ini menyambut baik pelaksanaan duti eksais yang bakal dikenakan ke atas cecair nikotin bermula tahun depan, mengatakan jangkaan duti eksais yang bakal dibayar syarikatnya mencecah lebih RM100 juta.Sehubungan itu, syarikat itu turut merancang untuk menyerap separuh kos akibat pengenaan cukai tersebut bagi meringkan beban pengguna.“Sekalipun berdepan dengan cukai yang agak tinggi, Nanostix komited dalam usaha menggalakkan perokok beralih ke alternatif yang lebih baik.“Walaupun berlaku peningkatan kos sebanyak RM9.60 akibat pengenaan cukai bagi sekotak perisa, Nanostix merancang untuk menyerap separuh daripada kos ini bagi mengurangkan beban yang bakal ditanggung oleh pengguna,” kata Ketua Pengarah Eksekutif Nanostix Shahabudeen Jalil dalam sebuah kenyataan hari ini.Dalam Belanjawan 2022 yang diumumkan Menteri Kewangan Tengku Zafrul Aziz pada 29 Oktober lalu, kerajaan menetapkan kadar cukai sebanyak RM1.20 bagi setiap mililiter (ml) cecair vape mulai 1 Januari 2022. Selain itu, peranti vape juga akan dikenakan duti eksais pada kadar ad valorem 10% sementara cecair tanpa nikotin dikenakan duti eksais pada kadar RM0.40 setiap ml.Dalam pada itu, demi menangani impak duti eksais tersebut, Shahabudeen berkata Nanostix menyasarkan untuk mengeluarkan peranti baru yang lebih baik.Katanya, untuk cecair perisa, dengan pengeluaran di kilang berstatus amalan pengilangan baik (GMP), Nanostix akan meningkatkan kapasiti pod kepada lebih 33% untuk memberi nilai tambah kepada pelanggan sedia ada dan baru.“Langkah ini juga bakal mengurangkan beban peningkatan harga yang akan ditanggung oleh pengguna,” katanya.


799 kes baru Covid-19, 491 dilaporkan pulih

Sebanyak 491 pesakit sembuh sepenuhnya hari ini menjadikan angka keseluruhan mereka yang pulih berjumlah 20,248 kes.Ketua Pengarah Kesihatan Dr Noor Hisham Abdullah berkata terdapat 799 kes baru jangkitan Covid-19 dilaporkan menjadikan angka keseluruhan penularan dalam negara berjumlah 30,889.Daripada jumlah kes baru itu, kesemuanya merupakan penularan tempatan.Sabah kekal mencatatkan kes harian tertinggi iaitu 466 atau 58.3%.“Terdapat 10,392 kes aktif kini sedang menerima rawatan di hospital, 90 pesakit di tempat di Unit Rawatan Rapi termasuk 20 memerlukan bantuan alat pernafasan,” katanya dalam sidang media hariannya hari ini. Sebanyak tiga kes kematian baru dilaporkan menjadikan jumlah mangsa yang maut seramai 249 orang.


Anwar kini bukan lagi ‘kesayangan’ media Barat berpengaruh

Media Barat berpengaruh yang sebelum ini dilihat menyokong Anwar Ibrahim kini semakin hilang keyakinan terhadap presiden PKR itu, meskipun para penyokongnya berdiri teguh dan yakin beliau memiliki sokongan majoriti ahli Parlimen untuk mengambil alih jawatan perdana menteri.Sekurang-kurangnya dua agensi media berpengaruh dilihat mengkritik Anwar berhubung usaha terbarunya untuk menjadi perdana menteri.Majalah The Economist mengecam tindakan tersebut sebagai “semata-mata mahu merampas kuasa”, manakala kolumnis terkemuka Nikkei Asian Review menggelarnya sebagai “Mr Yesterday” atau “pemimpin semalam”.Pada 23 September lalu, Anwar mengadakan satu sidang media tergempar di sebuah hotel di Kuala Lumpur dan mengumumkan kerajaan dipimpin Perdana Menteri Muhyiddin Yassin tumbang dan memiliki sokongan “kukuh dan menyakinkan” daripada ahli Parlimen.Majalah The Economist yang berpusat di London dalam tulisannya pada 3 Oktober menggelar Anwar sebagai “perdana menteri menunggu selama-lamanya”.“Bagaimana lebih banyak pergolakan boleh membantu usaha menbendung penularan pandemik, memulihkan keadaan ekonomi yang tenat, atau membantu keadaan politik suram bertunjangkan naungan dan perkauman? Anwar sebelum ini pernah mengambil berat mengenai polisi. Ia tidak ubah seperti semata-mata mahu merampas kuasa,” kata majalah itu dalam penulisan kolum Banyan yang memberi tumpuan kepada politik Asia.Ia jauh berbeza dengan apa yang digambarkan agensi berita berpengaruh lebih dua dekad lalu, apabila Anwar muncul pada kulit majalah terkenal seperti Time dan Newsweek.Setahun sebelum pemecatannya, majalah Time menerbitkan artikel berjudul “Anwar dan masa depan Asia”, sementara yang lain menggelar Anwar sebagai antara “Ahli politik Asia paling menyerlah”.Pemecatannya pada tahun 1998 melonjakkan namanya sehingga menjadi ikon reformasi di Barat, yang turut berjaya mengenepikan ucapan-ucapan Dr Mahathir Mohamad di forum-forum global.Kini sokongan daripada media Barat berpengaruh terhadap Anwar semakin suram.Perbualan dengan beberapa tokoh penting yang pernah bekerja dengannya dua dekad lalu, pada ketika beliau digambarkan sebagai “orang jahat” oleh media tempatan, mendedahkan kini Anwar tidak lagi mendapat keistimewaan seperti dahulu.Mereka berkata, “karisma Anwar semakin pudar” jika dibandingkan dengan status sebelum ini sebagai wajah demokrasi Asia yang pernah digunakan dalam editorial dan ruangan kolum media berpengaruh 22 tahun lalu.Saat itulah beliau dipecat daripada Kabinet Mahathir, yang kemudiannya diikuti dengan tindakannya membawa laungan “reformasi” ke jalan-jalan sekitar Kuala Lumpur.“Bagi wartawan Barat, Anwar pada masa itu memiliki ketokohan yang dicari-cari Barat, seorang Muslim dan mesra kepada agenda Barat untuk dunia Islam,” kata bekas penasihat Anwar yang kini menetap di London kepada MalaysiaNow.Katanya, Anwar pada ketika itu memiliki kelebihan digambarkan sebagai seorang Muslim “reformis dan demokrat”.“Jadi, ketika media tempatan sibuk menyebarkan berita mengenai Anwar sebagai ‘pengacau’, keadaan berbeza buatnya di luar negara kerana beliau berjaya menjalinkan hubungan baik dengan pemimpin pendapat di Barat pada ketika itu,” kata ahli perniagaan Britain itu.Selepas dibebaskan pada tahun 2004, Anwar tidak membuang masa untuk kembali berhubung dengan dunia Barat dengan mendapatkan tempat untuk berucap di universiti-universiti terkemuka di Amerika Syarikat, bercakap mengenai Islam dan demokrasi.Biarpun personaliti dan kerjaya politiknya bertambah baik terutama ketika Pilihan Raya Umum 2008, terdapat juga peningkatan kesangsian terhadap jenama politik beliau.“Imej Anwar sebagai mangsa politik yang meringkuk dalam penjara bertahun-tahun akhirnya terhakis dengan gambaran sebagai seorang lagi ahli politik Asia yang gila kepada jawatan perdana menteri,” kata seorang ahli perniagaan di Kuala Lumpur yang pernah berkempen untuk membebaskan Anwar dari penjara pada lewat 1990-an.Seorang bekas wartawan yang pernah menjadi sebahagian daripada pasukan penulisnya berkata, Anwar akan mendapati lebih sukar pada hari ini untuk mendapatkan laporan positif daripada media antarabangsa yang berpengaruh.“Dua atau tiga puluh tahun yang lalu, akhbar Barat pasti akan bersama-sama sesiapa sahaja yang berdiri di landasan reformasi dan demokrasi.“Mereka kini lebih berhati-hati, tanya Aung San Suu Kyi. Beliau adalah contoh terbaik tentang bagaimana seorang demokrat yang sangat disayangi bertukar menjadi orang jahat,” kata wartawan berusia 68 tahun itu kepada MalaysiaNow.Satu kritikan terhadap Anwar daripada William Pesek, kolumnis Nikkei Asian Review baru-baru ini, dapat memberikan gambaran sebenar.Anwar kini tidak lagi dapat menikmati menjadi kesayangan media Barat berpengaruh.Penulis yang pernah memenangi anugerah itu menulis, Anwar berubah daripada seorang yang menarik perhatian dunia sebagai reformis kepada “pemimpin semalam” yang “semata-mata mahu merebut kuasa”.“Malaysia Baru Anwar kini lebih kepada satu projek sia-sia berbanding perubahan polisi” tulis Pesek bulan lepas.“Sebelum kacau-bilau politik sejak kebelakangan ini, selama enam dekad Umno menjaga kumpulan etnik dan agama yang dominan. Namun, kerana begitu dahagakan kuasa, Anwar dilihat bersedia membawa idea-idea lapuk yang dilawannya pada tahun 90-an.”


Malaysia sedang bangunkan vaksin Covid-19, kata menteri kesihatan

Menteri Kesihatan Dr Adham Baba hari ini mengumumkan Malaysia dalam proses membangunkan vaksin Covid-19 negara.Bercakap dalam sidang media hari ini, beliau berkata inisiatif tersebut adalah usahasama antara kementerian kesihatan (KKM), kementerian sains, teknologi dan inovasi (Mosti) kementerian pengajian tinggi (KPT) dan kementerian pertahanan (Mindef).“Saya ingin umumkan kita telah pun membangunkan vaksin Covid-19, teknologi kedudukan genetik pemutus messenger RNA (mRNA), ia sedang dijalankan di Institut Penyelidikan Perubatan (IMR).Beliau berkata menurut IMR, kajian berkaitan vaksin mRNA yang bermula pada November ketika ini berada pada tahap pengklonan virus termasuk genom asal virus dan varian-varian lain SARS-CoV-2.Beliau menambah vaksin mRNA masih berada pada peringkat pembuktian konsep, yang melibatkan proses analisis penjujukan gen virus spesifik bagi memastikan vaksin mampu memberikan respon imun terhadap virus.“Status pembangunan vaksin Covid-19 messenger RNA pada masa ini adalah di peringkat pengklonan dan genetik sasaran adalah merangkumi virus asal dan varian lain SARS-CoV-2.“Selepas proses ini selesai, kajian keberkesanan vaksin pra-klinikal untuk haiwan kecil dan besar dan kajian klinikal manusia fasa 1,2,3 perlu dijalankan sebelum proses pendaftaran dan pengilangan vaksin.Beliau menambah ujian kllinikal ke atas manusia mengambil masa beberapa bulan untuk dijalankan.


Ahli perniagaan sanggup bayar Najib RM19 juta untuk hentikan siasatan rasuah Guan Eng

Saksi utama dalam perbicaraan Lim Guan Eng hari ini memberitahu Mahkamah Sesyen bahawa beliau membayar RM19 juta kepada orang tengah yang didakwa rapat dengan bekas perdana menteri Najib Razak, bagi menghentikan siasatan Suruhanjaya Pencegahan Rasuah Malaysia (SPRM) terhadap ahli Parlimen Bagan itu.
Pengarah Consortium Zenith Construction Sdn Bhd (CZCSB) Zarul Ahmad Mohd Zulkifli, 62, berkata beliau membuat bayaran tersebut kerana tidak mahu “gigit tangan yang orang yang memberinya makan", memandangkan Lim, yang merupakan ketua menteri Pulau Pinang ketika itu, telah memberikan beliau projek terowong dasar laut Pulau Pinang bernilai RM6.34 bilion.
Ketika pemeriksaan balas oleh peguam Lim, Gobind Singh Deo, Zarul berkata beliau mahu melindungi Lim sehingga sanggup merasuah Najib bagi menghentikan siasatan terhadap Lim berhubung projek terowong dasar laut Pulau Pinang yang terpalit kontroversi.
Menurut saksi pendakwaan ke-23 itu, beliau membuat bayaran RM19 juta itu melalui seorang ahli perniagaan, G Gnanaraja yang didakwa rapat dengan Najib bagi menghentikan siasatan rasuah terhadap Lim.
Ketika ditanya lebih lanjut, Zarul bagaimanapun tidak dapat memberikan kepastian sama ada wang tersebut diterima oleh Najib atau tidak.
Gobind: Najib adalah perdana menteri dan ketua Barisan Nasional (BN) pada 2017. BN adalah parti pembangkang bagi kerajaan Pulau Pinang.
Zarul: Ya.
Gobind: Jadi anda bayar bos (BN) mereka untuk lindungi Lim?
Zarul: Ya.
Bagaimanapun Gobind mempertikaikan bahawa perkara itu adalah mustahil dan tidak masuk akal untuk Zarul membayar Najib demi melindungi Lim, kerana menurut peguam bela itu, jika beliau (Zarul) mahu melindungi Lim, saksi itu tidak akan membayar Najib, kerana Najib adalah musuh politiknya.
Zarul kemudiannya mengatakan bahawa ia adalah logik kepadanya, kerana pada masa itu beliau terdesak untuk memastikan Lim dilindungi dan kerajaan BN tidak akan buat apa-apa kepada Lim.
Gobind juga mencadangkan bahawa Zarul juga bersedia untuk berbohong dalam usaha menyelamatkan dirinya daripada diambil tindakan undang-undang ketika membuat kenyataan media pada 2018, yang beliau berkata tidak terdapat sebarang elemen rasuah dalam projek terowong bawah tanah itu, kerana ia dibuat secara sah.
Gobind: Bukti anda di mahkamah semalam bahawa anda telah berbohong pada sidang media, dalam usaha melindungi Lim adalah tidak benar.
Zarul: Anda perlu melihat kepada keseluruhan konteks. Saya telah diminta untuk membuat keseluruhan kenyataan.
Gobind: Jadi saya katakan, anda tentunya bersedia untuk berbohong untuk menyelamatkan diri.
Zarul: Saya tidak setuju.
Lim, 61, berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702.
Lim didakwa melakukan kesalahan itu di Pejabat Ketua Menteri Pulau Pinang, Tingkat 28, Komtar, Georgetown antara Januari 2011 hingga Ogos 2017.
Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek tersebut.
Perbuatan itu didakwa dilakukan berhampiran The Garden Hotels, Lingkaran Syed Putra, Mid Valley City pada Mac 2011.
Guan Eng juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.


Sebuah daerah di Amsterdam kuat kuasa larangan hisap ganja

Sebuah daerah dikenali "Red Light" yang menjadi tarikan pelancong dan terkenal dengan sarang pelacuran di Amsterdam menguatkuasakan larangan menghisap ganja di tempat awam bermula semalam.
Ia sebagai sebahagian daripada desakan oleh datuk bandar wanita pertama bandaraya berkenaan bagi membersihkan kawasan tersebut.
Papan tanda dipasang di kawasan kejiranan berdekatan terusan yang terkenal dengan rumah pelacuran, kelab seks dan kafe ganja, yang menarik jutaan pelancong setahun, tetapi mengganggu penduduk.
Individu yang ditangkap melanggar larangan itu kini berisiko didenda AS$110 (kira-kira RM508).
Datuk Bandar Femke Halsema berjanji untuk memperbaiki persekitaran pekerja seks termasuk mengurangkan jenayah serta pengambilan ganja dan alkohol secara berlebihan.
Perbincangan sedang dijalankan untuk memindahkan pelancongan seks dan dadah keluar dari pusat bandar, tetapi terdapat tentangan daripada penduduk di lokasi alternatif yang dicadangkan itu.
Orang ramai masih dibenarkan merokok di dalam kedai kopi yang menjual ganja di daerah serta bahagian lain di bandar ini.
Penggunaan ganja untuk kegunaan peribadi pada kuantiti kecil adalah dibenarkan oleh pihak berkuasa di Belanda.


Badan penyelia ubatan EU benar penggunaan kecemasan Paxlovid

Badan kawal selia ubat-ubatan Kesatuan Eropah (EU) membenarkan negara anggotanya untuk menggunakan pil baru rawatan Covid-19 keluaran Pfizer, walaupun ubat itu belum diberikan kelulusan rasmi.Kebenaran yang diumumkan semalam itu adalah sebagai langkah kecemasan bagi membendung gelombang penularan pantas Covid-19 yang kini dipacu varian membimbangkan (VOC) Omicron.Pil rawatan Covid yang dikeluarkan oleh syarikat farmaseutikal gergasi Pfizer dan saingannya Merck dianggap sebagai pencapaian besar kerana ia tidak perlu disuntik.Sebelum ini, Pfizer memaklumkan bahawa pil keluarannya, Paxlovid dapat mengurangkan hingga hampir 90% kemasukan ke hospital dan kematian membabitkan golongan rentan.“Ubat yang masih belum diluluskan di EU itu boleh digunakan untuk merawat pesakit dewasa Covid-19 yang tidak memerlukan bantuan oksigen, dan golongan berisiko tinggi mengalami sakit teruk,” kata Agensi Ubat-ubatan Eropah (EMA) dalam satu kenyataan.“EMA mengeluarkan nasihat ini bagi mendukung pihak berkuasa negara-negara yang mahu menggunakan ubat tersebut lebih awal bagi kegunaan kecemasan,” katanya.Sementara itu Ketua Pegawai Eksekutif (CEO) Pfizer, Albert Bourla menyifatkan keputusan terbabit membuktikan kekuatan datanya berhubung Paxlovid “dalam rawatan pesakit dewasa Covid-19 yang berisiko tinggi.”Pil keluaran Pfizer itu dihasilkan daripada gabungan molekul baru, PF-07321332, dan ritonavir antiviral HIV, yang perlu diambil sebagai tablet berasingan.Menurut EMA yang berpangkalan di Amsterdam, ubat itu harus diambil secepat mungkin selepas diagnosis dalam tempoh lima hari gejala bermula.Rawatan menggunakan pil tersebut akan mengambil masa selama lima hari.


Singapura diselar kerana siasatan jenayah, intimidasi terhadap aktivis

Kumpulan hak asasi manusia termasuk Amnesty International hari ini mengecam Singapura berhubung siasatan jenayah yang dijalankan terhadap dua aktivis berikutan penglibatan mereka dalam usaha membantah peruntukan hukuman mati di republik itu, mendakwa pihak berkuasa mengganggu kedua-duanya melalui proses undang-undang.Mereka berkata Kirsten Han dan Rocky Howe, yang disoal siasat polis minggu lalu di bawah Akta Ketenteraman dan Keselamatan Awam 2009, disoal siasat mengenai acara nyalaan lilin secara aman disertai empat orang di luar Penjara Changi pada 30 Mac dan gambar yang diambil di luar penjara itu pada 25 April.Acara itu diadakan pada malam banduan bilik akhir Abdul Kahar Othman digantung sampai mati, manakala gambar yang dibangkitkan penyiasat tersebut diambil dua malam sebelum hukuman mati Nagaenthran K Dharmalingam.Dalam satu kenyataan, kumpulan hak asasi menyuarakan kebimbangan berhubung penggunaan Akta Ketenteraman dan Keselamatan Awam selain tindakan terhadap Han yang lantang menentang hukuman mati, di mana beliau dilaporkan diminta untuk menyerahkan akses kepada akaun Facebook, Twitter dan Instagramnya sepanjang tempoh siasatan dijalankan.Kumpulan hak asasi itu juga turut menambah tiada alasan yang sah diberikan pihak berkuasa ketika mengemukakan permintaan itu, dan ia dilihat sebagai cubaan mengganggu dan menakut-nakutkan, selain menyekat hak privasi dan kebebasan bersuara.“Ketika dia enggan serahkan (kata laluan), Han dimaklumkan bahawa dia mungkin disiasat lebih lanjut di bawah Seksyen 39(3) Kanun Jenayah kerana menghalang polis menjalankan kuasa untuk mengakses komputernya,” tambah mereka.Peruntukan seksyen yang dikatakan digunakan memperuntukkan denda maksimum S$5,000 dan/atau penjara sehingga enam bulan.“Pihak berkuasa Singapura sering menggunakan Akta Ketenteraman dan Keselamatan Awam untuk menyiasat, mendakwa dan mensabitkan kesalahan ke atas pembela hak asasi manusia kerana melaksanakan hak mereka untuk bebas bersuara, dan mengadakan himpunan aman dan berpersatuan,” kata kumpulan hak asasi itu.“Akta itu mengandungi takrifan yang terlalu luas tentang apa yang dianggap sebagai ‘perhimpunan awam’ atau ‘perarakan awam’, dan mengenakan sekatan jenayah yang tidak setara ke atas mereka yang didapati bersalah menganjurkan atau mengambil bahagian dalam perhimpunan awam atau perarakan tanpa permit di mana mereka diminta untuk berjumpa dengan polis.”Kenyataan tersebut ditandatangani Amnesty International, Article 19, Civicus: World Alliance for Citizen Participation, Forum Asia, Human Rights Watch dan International Commission of Jurists.Singapura menarik perhatian global sejak akhir-akhir ini berikutan penggunaan hukuman mati di negara itu, terutama keputusannya untuk tetap melaksanakan hukuman tersebut terhadap Nagaenthran pada 27 April lalu walaupun mendapat bantahan masyarakat antarabangsa berikutan keadaannya yang merupakan orang kurang upaya (OKU) mental.Nagaenthran yang didiagnosis mempunyai skor IQ sebanyak 69, satu tahap yang membolehkannya dianggap sebagai OKU dilaporkan telah dipaksa melakukan jenayah mengedar 43g heroin – kira-kira tiga sudu besar – ke Singapura.


Sebanyak 324,745 dos suntikan vaksin Covid-19 diberikan semalam, menjadikan jumlah keseluruhan pemberian vaksin di seluruh negara kini 11,075,493 dos.Menerusi hantaran di Twitter hari ini, Menteri Kesihatan Dr Adham Baba berkata daripada jumlah pemberian dos harian berkenaan, sebanyak 213,971 adalah dos pertama manakala 110,774 adalah dos kedua.Beliau berkata lima negeri yang mencatatkan pemberian vaksin tertinggi semalam ialah Selangor dengan 78,081 orang, disusuli Sarawak (62,241), Kuala Lumpur (46,695), Perak (24,067) dan Negeri Sembilan (19,563).Sehingga semalam, katanya, jumlah keseluruhan pemberian vaksin Covid-19 dos pertama ialah 7,649,848 dan dos kedua 3,425,645.


Apabila tradisi perayaan menjadi semakin mahal

Ketika Ramadan menghampiri garisan penamat, Muslim di seluruh negara mula tertumpu dengan persiapan Hari Raya Aidilfitri, satu perayaan yang disambut meriah selepas sebulan berpuasa. Tempat-tempat seperti pasar Aidilfitri di Jalan Tuanku Abdul Rahman akan sesak dengan lautan pengunjung, di mana mereka mencari pakaian tradisi seperti baju Melayu, songkok, samping, baju kurung atau barangan lain untuk persiapan hari perayaan.Namun ada yang terpaksa pulang dengan kekecewaan apabila melihat tanda harga yang mahal terpampang di gerai. Pengarah Jabatan Kajian Kenegaraan dan Ketamadunan Universiti Putra Malaysia, Zaid Ahmad berkata “kos” untuk meraikan tradisi sendiri tetap tertakluk kepada rukun permintaan dan penawaran. “Dari satu sudut, kelihatan ada kecenderungan untuk masyarakat kembali menghargai tradisi dan ini merupakan fenomena sosial,” katanya kepada MalaysiaNow.“Mereka yang ingin meraikan ini ialah pengguna yang mengikut trend dan sudah tentu peniaga menganggap ini satu peluang untuk mereka.”Tinjauan MalaysiaNow di beberapa bazar dan pusat beli-belah di sekitar ibu kota mendapati harga sepasang baju Melayu berharga antara RM99 hingga RM150, manakala sebalang kuih raya dijual antara RM20 hingga RM30. Manakala kain samping pula dijual bermula RM70 dan boleh mencecah ribuan ringgit, bergantung kepada mutu dan kualiti songket. Pada musim bukan perayaan harganya tidak akan mencapai setinggi itu. Menurut Zaid, ketika harga sedang memuncak, golongan yang kurang bernasib baik tidak akan mampu meraikan tradisi mereka sendiri, ekoran kekurangan wang untuk belanja. “Terutama mereka yang berpendapatan kecil dan mempunyai keluarga besar dan empat ke lima orang anak, memang membebankan untuk meraikan tradisi kerana tidak mampu,” katanya. Beliau berkata, harga akan kembali turun selepas musim perayaan tamat. Bagaimanapun, beliau berharap agar peniaga bertimbang rasa dalam mengenakan harga terutama kepada barangan keperluan asas. Katanya, tahun ini juga sentimen Hari Raya lebih kuat kerana rakyat Malaysia sudah dua tahun tidak dapat beraya akibat sekatan perjalanan dan larangan rentas negeri. Sejak dua tahun lalu, hampir kesemua acara perayaan dan keagamaan tidak disambut seperti biasa kerana ingin menjaga prosedur operasi standard (SOP) Covid-19.Namun ada juga perbuatan yang walaupun tidak dikira tradisi dalam erti kata sebenar, ia diamalkan oleh kebanyakan orang yang mana mungkin meningkatkan kos ketika musim perayaan.Antaranya, menukar barangan dalam rumah seperti langsir dan perabot dengan yang baru. Ia sekali gus meningkatkan kos dan beban kewangan keluarga sekiranya tidak dirancang dengan baik. Orang ramai boleh memilih pilihan lebih murah seperti membersih, mencuci atau membaiki barangan tersebut, bagi menjimatkan kos. Dalam melihat harga barangan yang meroket naik ketika musim perayaan, Zaid pula berkata orang Melayu masih boleh menyambung tradisi balik kampung di Malaysia, kerana kerajaan masih melaksanakan pemberian subsidi minyak. “Bulan Ramadhan ini pun ada yang balik untuk sambut hari-hari terakhir puasa sebelum tiba Syawal. “Jika tiada subsidi ini memang ramai tak mampu balik raya. “Kita masih boleh menampung kos tradisi balik kampung kerana subsidi ini,” katanya.


PRU15 kurang sesuai diadakan tahun depan, kata Zahid

Pengerusi Barisan Nasional (BN) Ahmad Zahid Hamidi berpandangan Pilihan Raya Umum ke-15 (PRU15) kurang sesuai diadakan tahun depan, atas faktor ekonomi dan kadar inflasi yang mungkin meningkat.
“Saya yakin ia akan diadakan tahun ini juga kerana banyak indikator yang menunjuk ke arah itu, Saya fikir tahun ini adalah paling sesuai untuk kita adakan (PRU15),” katanya ketika ditemui pemberita selepas merasmikan majlis penutup Konvensyen Wanita BN di Pusat Dagangan Dunia (WTC) semalam.
Beliau berkata kesiapsiagaan BN untuk menghadapi PRU15 telah dimulakan di semua peringkat dengan rancangan untuk bersaing dengan semangat "underdog" bagi memastikan jentera parti berusaha sebaiknya untuk memperoleh sokongan pengundi.
“Kita mesti mengusahakan lebih daripada apa yang kita perolehi terdahulu. Kita berusaha ke arah untuk dominan pada (PRU15) kali ini, walaupun kita merupakan parti underdog yang diserang daripada pelbagai sudut terutama dengan isu-isu yang banyak ditujukan kepada kita,” katanya.
Sementara itu, Zahid dalam ucapannya, berkata BN perlu tangkas menangkis tohmahan pembangkang, terutamanya di media sosial dalam isu-isu berbangkit seperti isu kapal tempur pesisir (LCS) bagi mengelak ia daripada “membunuh” BN.
Zahid, yang juga presiden Umno, berkata jentera BN tidak boleh menunggu sehingga tempoh berkempen untuk menjawab isu berkenaan.
“Tugas media sosial Wanita BN, Pemuda, Puteri dan media sosial komunikasi BN (BN Comms) adalah jawab dengan segera semua isu-isu yang dibangkitkan. Jangan tunggu. Kita kena menjangkakan terlebih dahulu,”katanya.
Dalam pada itu, Zahid berkata kepimpinan parti bersedia untuk membawa resolusi dibentang Pengerusi Wanita BN, Noraini Ahmad di konvensyen itu hari ini sebagai manifesto BN untuk PRU15.
Resolusi tersebut antaranya merangkumi penubuhan bank wanita dan universiti wanita, kelonggaran bekerja dari rumah untuk ibu yang mempunyai anak berusia dua tahun dan pindaan dalam Perkara 14(1)(b) Perlembagaan Persekutuan berkaitan kewarganegaraan anak daripada ibu warganegara dan bapa warga asing.
Turut hadir pada penutup konvensyen BN ialah naib pengerusinya, merangkap Presiden MCA Wee Ka Siong dan Presiden MIC S Vigneswaran serta Setiausaha Agung BN Zambry Abdul Kadir.


Industri pembinaan dianggar rugi RM42 bilion sejak pandemik melanda

Industri pembinaan dianggar mengalami kerugian sebanyak RM42 bilion sepanjang tempoh pelaksanaan perintah kawalan pergerakan (PKP) bermula 18 Mac tahun lepas sehingga kini, Dewan Rakyat diberitahu hari ini. Menteri Kanan Kerja Raya Fadillah Yusof berkata daripada jumlah itu, RM18 bilion adalah anggaran kerugian dalam tempoh PKP 3.0 yang bermula pada 1 Jun 2021 sehingga September 2021.“Sementara bakinya RM24 bilion merupakan kerugian daripada pelaksanaan PKP 1.0 pada 2020 yang menjejaskan pelaksanaan kerja pembinaan daripada Mac hingga Julai 2020,” katanya pada sesi Waktu Pertanyaan Menteri persidangan Dewan Rakyat. Beliau menjawab soalan Ahmad Nazlan Idris (BN-Jerantut) yang meminta kerajaan menyatakan sektor pembinaan antara yang terkesan akibat penularan wabak pandemik Covid-19 serta cabaran yang dihadapi dan inisiatif kementerian kerja raya membantu sektor pembinaan dalam mendepani cabaran itu.Fadillah berkata kesan pandemik Covid-19 dan pelaksanaan PKP juga menyaksikan sektor pembinaan mencatatkan penurunan kadar pertumbuhan sebanyak 19.4% pada 2020, sementara pada suku pertama 2021, sektor pembinaan terus menurun pada kadar 10.4%.“Walau bagaimanapun, ia telah meningkat pada kadar 40.3% pada suku kedua 2021,” katanya. Jelasnya antara cabaran yang dihadapi oleh sektor pembinaan adalah seperti kenaikan kos bahan binaan, kenaikan kos upah pekerja, kos Program Rekalibrasi Tenaga Kerja serta kos pematuhan tatacara prosedur operasi standard (SOP) yang perlu ditanggung sepenuhnya oleh kontraktor.Fadillah berkata KKR bagaimanapun mengambil maklum berkenaan isu kenaikan kos bahan binaan dan telah mengemukakan cadangan untuk mewujudkan semula peruntukan pengiraan klausa perubahan harga (VOP) kepada kementerian kewangan (MOF).“Kerajaan juga telah bersetuju untuk melonggarkan syarat rekalibrasi khusus untuk pekerja binaan dan telah melaksanakan pemberian Lanjuta Tempoh Masa (EOT) secara automatik selama 60 hari untuk semua projek JKR akibat pelaksanaan PKP,” katanya. Dalam pada itu Fadillah berkata KKR turut melaksanakan perkongsian kos akibat pematuhan SOP bagi tempoh tertentu serta kos pematuhan SOP bagi projek kerajaan disenaraikan dalam kerja awalan.


Kes harian kekal di paras 1,700, 4 lagi terkorban

1,794 kes baru Covid-19 direkodkan semalam menjadikan jumlah keseluruhan sebanyak 4,850,108 kes.
Sebanyak 1,227 pesakit turut dilaporkan sembuh, menjadikan jumlah keseluruhan kes sembuh sebanyak 4,790,116.
Ketika ini, 23,601 kes aktif direkodkan di mana 948 kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 36 kes dan 24 daripadanya memerlukan bantuan alat pernafasan.
Empat kes kematian dicatatkan menjadikan kes keseluruhan sebanyak 36,391 orang.


Amaran hujan lebat, Kelantan, Terengganu dan Pahang dijangka banjir

Amaran cuaca peringkat bahaya iaitu hujan sangat lebat berterusan dijangka dialami di tiga negeri pantai timur Semenanjung – Kelantan, Terengganu dan Pahang sehingga Jumaat 31 Disember.Amaran yang dikeluarkan Jabatan Meteorologi Malaysia pada 1.25 tengah hari ini, menyebut kawasan-kawasan yang terlibat di tiga negeri itu ialah Jeli (Kelantan), Kemaman (Terengganu) dan Kuantan (Pahang).Amaran cuaca buruk peringkat jingga iaitu hujan lebat berterusan juga dikeluarkan untuk kawasan Tanah Merah, Machang, Kuala Krai dan Gua Musang di Kelantan; Besut Hulu Terengganu dan Dungun di Terengganu; dan Jerantut, Maran dan Pekan di Pahang sehingga 1 Januari. Sehubungan itu, Jabatan Pengairan dan Saliran (JPS) meramalkan kemungkinan berlaku banjir secara berperingkat di beberapa kawasan di Kelantan dan Terengganu malam ini.Menurut kenyataan yang dikeluarkan Pusat Ramalan dan Amaran Banjir Negara (PRABN) JPS itu, risiko banjir diramal di Kelantan bermula pukul 8 malam di jajahan Jeli, Kuala Krai, Tanah Merah, Machang, Gua Musang dan Pasir Mas.Banjir juga diramal di Terengganu secara berperingkat pada 8 malam ini (30 Disember) di beberapa daerah antaranya Setiu, Dungun, Hulu Terengganu dan Besut, manakala risiko banjir diramal di Pahang esok (31 Disember) di daerah Lipis, Raub, Maran, Temerloh dan Jerantut serta kawasan rendah sekitarnya. “Kawasan lain di Pahang adalah di sekitar Sungai Kuantan, Sungai Rompin, Sungai Pontian dan Sungai Endau melibatkan kawasan di sekitar Kuantan dan Rompin,” menurut kenyataan itu. Bagi negeri Johor, banjir diramal pada 2 petang esok (31 Disember) melibatkan kawasan di sekitar Sungai Mersing, sungai Endau, Sungai Johor, Sungai Skudai dan Sungai Tebrau melibatkan daerah Mersing, Kluang, Kota Tinggi dan Johor Bahru.Sementara itu, amaran peringkat waspada iaitu hujan berterusan sehingga 1 Januari diramal di Perlis; Kedah (Kubang Pasu, Pokok Sena, Padang Terap, Pendang, Sik dan Baling); Perak (Hulu Perak); Kelantan (Tumpat Pasir Mas, Kota Bharu, Bachok dan Pasir Putih); Terengganu (Setiu, Kuala Nerus, Kuala Terengganu dan Marang); Pahang (Cameron Highlands, Lipis, Raub, Bentong, Temerloh, Bera dan Rompin) serta Johor.Hujan berterusan juga dijangka di Sabah melibatkan pantai barat (Ranau); Tawau (Lahad Datu); Sandakan (Telupid, Kinabatangan, Beluran dan Sandakan); serta Kudat sehingga 2 Januari. Berikutan itu, Pusat Kawalan Bencana Negara (NDCC) Agensi Pengurusan Bencana Negara (Nadma) dalam kenyataan hari ini memaklumkan Jawatankuasa Pengurusan Bencana Peringkat Negeri/Daerah hendaklah diaktifkan serta meningkatkan tahap kesiapsiagaan bagi menghadapi bencana yang bakal berlaku terutama di kawasan yang berisiko tinggi.Pengurusan Bencana Peringkat Negeri/Daerah juga diminta memastikan setiap pusat pemindahan dilengkapi dengan keperluan asas dan Pos Kawalan Tempat Kejadian (PKTK) mempunyai segala aset pengoperasian yang mencukupi serta berada dalam keadaan yang baik dan bersedia untuk digunakan, menurut kenyataan itu.Nadma melalui NDCC akan sentiasa memantau situasi parameter maklumat teknikal dengan kerjasama pelbagai agensi teknikal.


Peti undi dengan bendera Malaysia hiasi laman utama Google sempena PRU15

Ikon peti undi pilihan raya dengan bendera Malaysia menghiasi paparan di laman utama Google Malaysia, semasa seluruh negara hari ini dilanda "demam" pilihan raya, bagi Pilihan Raya Umum ke-15 (PRU15).
Pengunjung ke google.com hari ini akan melihat paparan peti undi dengan bendera Malaysia, Jalur Gemilang, ditempatkan di tengah perkataan Google, dan apabila paparan peti undi itu diklik, ia akan memaparkan penjelasan mengenainya.
"Pilihan raya umum Malaysia 2022, secara rasminya merupakan pilihan raya umum Malaysia ke-15, dijadualkan berlangsung pada 19 November 2022 untuk memilih ahli Dewan Rakyat di Parlimen Malaysia ke-15. Sebanyak 221 kerusi di Dewan Rakyat akan dipertandingkan semasa pilihan raya," menurut kenyataan penjelasan itu.
Malaysia mempunyai 222 kawasan Parlimen, dan Suruhanjaya Pilihan Raya (SPR) menetapkan pilihan raya bagi kerusi Parlimen Padang Serai diadakan pada 7 Disember berikutan kematian penyandangnya merangkap calon Pakatan Harapan (PH-PKR) M Karupaiya Rabu lepas.
Lebih 20 juta pengundi berdaftar akan mengundi pada PRU15 hari ini untuk memilih wakil rakyat bagi kawasan masing-masing bagi tempoh lima tahun akan datang.
Turut berlangsung hari ini ialah pengundian bagi pilihan raya kecil DUN Bugaya di Sabah, yang ditangguhkan berikutan pengisytiharan darurat bagi membendung pandemik Covid-19.
Pusat mengundi di Semenanjung Malaysia akan dibuka mulai 8 pagi, manakala di Sabah, Sarawak serta Wilayah Persekutuan Labuan bermula pukul 7.30 pagi; dan pusat mengundi di semenanjung ditutup secara berperingkat antara 12 tengah hari dan 6 petang.


Azmin persoal dakwaan Amirudin berhubung peningkatan pelaburan di Selangor

Bekas menteri besar Mohamed Azmin Ali mencabar dakwaan penggantinya mengenai pembangunan ekonomi Selangor, sambil berkata negeri itu kini berada di tempat ketiga di belakang Wilayah Persekutuan dan Johor dari segi pelaburan setakat suku pertama 2023.
Beliau turut mempersoalkan dakwaan Menteri Besar Selangor Amirudin Shari yang lebih berjaya daripadanya dalam membawa masuk pelabur.
Azmin, yang menerajui kerajaan negeri dari 2014 hingga 2018, berkata perbandingan yang dibuat oleh Amirudin adalah meleset.
Ini kerana katanya, jumlah pelaburan yang dibawa ke Selangor tidak boleh dibandingkan dengan yang dibawa ketika Selangor masih dianggap sebagai "negeri pembangkang".
Beliau merujuk kepada pelaburan RM25 bilion di Selangor oleh syarikat gergasi Amerika Syarikat (AS) Amazon Web Services (AWS), yang diumumkannya ketika mengetuai delegasi Kementerian Perdagangan dan Industri Antarabangsa ke AS pada Mei 2022.
"Dia nak dakwa itu usaha dia?” soal Azmin ketika sesi wawancara dengan MalaysiaNow baru-baru ini.
“AWS ketika itu melihat kemungkinan untuk melabur ke Melaka, tetapi saya berikan hujah-hujah dan saya rasa AWS wajar diletakkan di Selangor."
Selangor sentiasa menjadi negeri paling maju di Malaysia selama beberapa dekad sejak era Barisan Nasional, apabila ekonomi negara menjurus ke arah menarik gergasi perindustrian dunia untuk menubuhkan pangkalan.
Azmin dilantik semula sebagai menteri besar pada 2018 tetapi mengosongkan kerusinya selepas dilantik sebagai menteri hal ehwal ekonomi oleh Dr Mahathir Mohamad, ketika beliau menjadi perdana menteri di bawah kerajaan Pakatan Harapan (PH).
Susulan itu, PKR mencalonkan Adun Ijok Dr Idris Ahmad sebagai menteri besar, namun Sultan Selangor akhirnya memilih calon yang dicadangkan Azmin.
Mengimbas kembali keputusannya ketika itu, Azmin berkata beliau mungkin tersilap memilih Amirudin sebagai penggantinya.
"Mungkin saya tersilap pilih ketika itu, tetapi asasnya saya memikirkan Selangor memerlukan menteri besar yang muda dan progresif yang mampu meneruskan dasar-dasar yang telah berjaya sebelum ini.
"Malangnya andaian saya silap. Kegagalan beliau untuk meneruskan agenda kepedulian rakyat.
“Prestasi ekonomi Selangor semakin buruk,” katanya.
Azmin mengangkat sumpah sebagai menteri besar Selangor pada 2014, selepas kekosongan berikutan penyingkiran Khalid Ibrahim.
Khalid dipecat oleh PKR sebagai sebahagian daripada episod Langkah Kajang, rancangan yang bertujuan untuk meletakkan isteri Anwar Ibrahim, Dr Wan Azizah Wan Ismail sebagai menteri besar.
Pemecatan itu membawa kepada perpecahan antara DAP dan PAS, dan gabungan itu akhirnya berpecah sebelum kembali membentuk PH.
PH ketika itu terdiri daripada PKR, DAP, dan Amanah, parti serpihan PAS yang ditubuhkan oleh sekumpulan pemimpin yang tewas dalam pemilihan parti.
Azmin kekal sebagai menteri besar Selangor sehingga 2018, apabila beliau dilantik menganggotai Kabinet PH yang pertama.
'Dasar mesra rakyat berakhir'
Sementara itu, Azmin berkata banyak dasar yang diperkenalkannya sebagai menteri besar telah dihentikan oleh Amirudin.
Ini termasuk Skim Mesra Usia Emas untuk warga emas, di mana kerajaan negeri memberikan sehingga RM2,500 kepada keluarga yang mengalami kematian ahli keluarga.
Ia kemudiannya dirombak untuk menyediakan bayaran kurang RM500.
Azmin turut mempersoalkan langkah menghentikan dasar membekalkan 20 meter padu air percuma kepada semua isi rumah di Selangor.
“Hari ini atas nama penjajaran semula, Amirudin kononnya berikan kepada golongan B40. Tetapi beliau lupa, akibat pandemik golongan M40 pun sudah jadi B40,” katanya.
Azmin juga mengambil tindakan terhadap hujah berterusan penyokong PH bahawa rizab negeri telah meningkat di bawah Amirudin.
"Apa makna rizab besar yang digembar-gemburkan? Saya guna rizab untuk perbelanjaan pembangunan. Bukan kerja kerajaan untuk simpan rizab.”
Azmin juga berkata kepimpinan adalah faktor penting dalam menentukan prestasi mana-mana kerajaan negeri, tanpa mengira parti.
"Sekarang Amirudin masih dalam PKR dan PH, tetapi reputasi tidak seperti saya ketika saya berada dalam PH.
“Ia bukan soal gabungan atau parti. Ia soal bagaimana menteri besar dapat mengemukakan satu kebijakan ekonomi.
"Sama ada rakyat ingin kreditkan kepada PH atau saya, itu saya serahkan kepada rakyat Selangor,” tambahnya.


Lawak rogol tidak kelakar, kata ratu terjun negara

Gurauan mengenai rogol tidak kelakar dan mereka yang dianiaya perlu bersuara.Itu adalah mesej yang disampaikan ratu terjun negara Pandelela Rinong berikutan isu itu yang tular dalam media sosial, mengenai seorang pelakon tempatan menceritakan adegan rogol dalam filem yang dilakonkannya sebelum ini dalam sebuah rancangan televisyen baru-baru ini.Menceritakan masalah yang pernah melanda kem terjun kebangsaan, atlet berusia 28 tahun itu mendakwa bahawa bekas jurulatihnya suka membuat lawak lucah sebelum individu itu berdepan isu rogol melibatkan seorang penerjun negara beberapa tahun lepas.“Dulu saya ada seorang jurulatih ini suka buat lawak lucah, saya buat diam sahaja tak pun fake laugh (pura-pura ketawa) sebab takutkan dia. Pernah sekali tak tahan saya tegur dia, tapi kena buli balik.“Tapi paling sedih dalam tujuh tahun itu dia buat hal setiap tahun. Tapi kami atlet tak boleh buat apa, sebab back up besar dia adalah ketua jurulatih kami sendiri,” katanya dalam ciapan di Twitter beliau hari ini.Bagaimanapun, penerjun kelahiran Sarawak itu bersyukur apabila para penerjun kini dilindungi oleh persatuan sukan mereka selepas isu itu terbongkar.“Pengajaran daripada kisah ini, kita memerlukan pemimpin baik yang dapat membetulkan apa yang salah dan bukannya menutup mata kepada kejahatan dan mereka yang dianiaya harus bersuara! Suara yang kecil tetap penting sekiranya kita bersatu,” katanya.Ciapan Pandelela itu kemudian menjadi tular apabila ia diulang kicau lebih 10,000 kali dan mendapat lebih 11,000 tanda suka.Menyuarakan pendapat yang sama, Menteri Belia dan Sukan Ahmad Faizal Azumu menegaskan bahawa tiada tolak ansur terhadap lawak rogol dan ia tidak boleh diterima dalam apa jua keadaan.“Rogol bukan jenaka. Keselamatan atlet kita adalah yang terpenting,” katanya dalam ciapan Twitternya.Sementara itu, Menteri Kesihatan Khairy Jamaluddin dalam balasan kepada ciapan Pandelela itu memuji pemenang pingat Olimpik dua kali itu atas keberaniannya bersuara mengenai isu berkenaan.Khairy yang juga bekas menteri belia dan sukan berkata keselamatan atlet daripada penganiayaan fizikal dan mental adalah jauh lebih penting daripada memenangi pingat setiap hari.


Semua ahli Parlimen, petugas perlu jalani saringan Covid-19 setiap 2 minggu

Semua ahli-ahli Parlimen dan petugas-petugas mereka diwajibkan menjalani saringan Covid-19 setiap dua minggu, selari usaha kerajaan untuk mengekang penularan wabak berkenaan, kata Azhar Azizan Harun.Yang Dipertua Dewan Rakyat itu berkata arahan itu disampaikan dalam pertemuan bersama Ketua Pengarah Kesihatan, Dr Noor Hisham Abdullah, semalam.Sehubungan itu, Azhar berkata, pentadbiran Parlimen akan mengeluarkan notis pemberitahuan dari semasa ke semasa mengenai keperluan menjalani ujian saringan terbabit.“Jika ada kes positif dicatatkan di Parlimen, penilaian prosedur operasi standard (SOP) sewajarnya akan dilakukan.“Malah, perlu diingatkan, sebarang penularan jangkitan bakal menyebabkan bangunan Parlimen ditutup sekiranya perlu berbuat demikian,” katanya dalam pemasyhuran yang dibacakan timbalannya, Azalina Othman Said, di Dewan Rakyat hari ini.Beliau turut mengingatkan semua ahli-ahli Parlimen supaya menghadkan pergerakan di luar Parlimen sepanjang tempoh persidangan dengan tidak menghadiri mana-mana majlis atau tempat sesak.Sebelum ini dilaporkan enam kes positif Covid-19 dikesan dalam ujian swab melibatkan mereka yang perlu bertugas di Parlimen.“Jika ada kes positif dicatatkan di Parlimen, penilaian prosedur operasi standard (SOP) sewajarnya akan dilakukan.Mereka dikesan positif dalam ujian swab yang diwajibkan kepada semua anggota Parlimen dan kakitangan Dewan Rakyat tiga hari sebelum persidangan bermula.Enam kes tersebut melibatkan seorang petugas media, seorang pembantu ahli Dewan Negara dan empat anggota polis bantuan.


Sektor perladangan sawit bakal terima 32,000 pekerja asing dengan SOP ketat

Prosedur operasi standard (SOP) yang ketat akan disediakan kerajaan sebelum Malaysia menerima 32,000 pekerja asing dalam sektor perladangan sawit, kata Menteri Perusahaan Perladangan dan Komoditi Zuraida Kamaruddin.Beliau berkata pekerja asing dari Indonesia akan dibawa masuk terlebih dahulu untuk bekerja di dalam sektor berkenaan, diikuti pekerja asing dari negara-negara sumber lain.Zuraida dalam satu kenyataan hari ini berkata SOP kemasukan pekerja asing yang bakal dikuatkuasakan itu akan menumpukan kepada pengambilan pekerja asing di sektor perladangan sawit terlebih dahulu.“Perincian berhubung mekanisme untuk membawa masuk pekerja asing dari negara sumber akan dikeluarkan oleh kerajaan melalui kementerian sumber manusia (KSM) dalam masa terdekat dan sebarang perubahan SOP tertakluk kepada perbincangan pihak KSM, kementerian dalam negeri (KDN) dan kementerian kesihatan (KKM).“Segala kos bagi membawa masuk pekerja asing ke negara ini adalah di bawah tanggungjawab majikan bagi setiap kelulusan yang diperoleh,” katanya dalam kenyataan itu.Pihak majikan pula akan memastikan semua pekerja mereka telah divaksinasi sepenuhnya dengan kos yang ditanggung sepenuhnya oleh mereka sendiri, katanya.Menurut Zuraida, kerajaan Indonesia juga menyambut baik prosedur yang ditetapkan untuk rakyatnya bekerja di Malaysia.Perdana Menteri Ismail Sabri Yaakob pada 22 Oktober lepas berkata Jawatankuasa Khas Pengurusan Pandemik Covid-19 telah meluluskan SOP kemasukan pekerja asing.Ismail yang juga pengerusi jawatankuasa khas itu berkata SOP berkenaan akan dikuatkuasakan kepada semua sektor yang ditetapkan dan diluluskan berdasarkan kes oleh Jawatankuasa Pekerja Asing dipengerusikan bersama oleh menteri dalam negeri dan menteri sumber manusia.


Kementerian pertahanan bantu kelancaran pembukaan sekolah, kata Hishammuddin

Kementerian pertahanan akan memberi bantuan dan bekerjasama bagi memastikan pembukaan sesi persekolahan secara berperingkat mulai 3 Oktober ini berjalan lancar termasuk di semua sekolah dalam kem Angkatan Tentera Malaysia (ATM) seluruh negara.Menteri Kanan Pertahanan Hishammuddin Hussein berkata kerjasama itu membabitkan konteks persiapan sebelum pembukaan sekolah seperti susun atur bilik darjah, melancarkan pemberian vaksin kepada murid dan pelajar,  menyediakan kit ujian Covid-19 serta memperkasa pusat tuisyen dalam ATM.“Saya memberi keyakinan, syor dan semangat kepada Menteri Kanan Pendidikan Radzi Jidin bahawa kita semua sentiasa bersama dengannya sebab apa dia lakukan ini untuk kebaikan mereka (pelajar) dan masa depan mereka,” katanya dalam sidang media bersama Radzi di Wisma Pertahanan hari ini.Terdahulu, Hishammuddin mengadakan mesyuarat bersama Radzi yang turut disertai Timbalan Menteri Kesihatan Noor Azmi Ghazali, pegawai Majlis Keselamatan Negara (MKN), Markas ATM dan pasukan Pelan Pemulihan Negara (PPN).Sesi persekolahan secara bersemuka bermula 3 Oktober ini adalah mengikut fasa PPN di negeri-negeri menggunakan kaedah penggiliran murid secara mingguan dengan kadar 50% daripada jumlah keseluruhan bagi mengurangkan jumlah murid dalam kelas dan risiko penularan Covid-19.Mengulas lanjut, Hishammuddin berkata pihaknya akan bekerjasama rapat dengan Kementerian Pendidikan dalam usaha memperkasa pusat tuisyen di dalam kem ATM termasuk menambah baik modul pembelajaran serta memberi latihan kepada tenaga pengajar.Mengenai aspek pemberian vaksin Covid-19 kepada pelajar termasuk anak warga ATM, Hishammuddin berkata Kor Kesihatan Diraja sentiasa bersedia untuk diatur gerak bila-bila masa bagi membantu Kementerian Kesihatan termasuk melalui “Combat Medic Vaccination Team”.Katanya, proses pemberian vaksin kepada guru-guru di sekolah dalam kem ATM seluruh negara berjalan lancar dan setakat ini sebanyak 1,990 daripada 2,169 orang telah melengkapkan vaksinasi mereka.“Ini perkembangan yang baik terutama dalam konteks kesihatan menjelang permulaan sesi pembelajaran secara bersemuka antara guru dan murid-murid di beberapa buah negeri tidak lama lagi,” katanya.


Remaja bimbang tidak boleh ambil SPM kerana tiada kerakyatan

Menjadi seorang anggota polis adalah cita-cita Edward Tan yang berhasrat untuk mengurangkan jenayah di negara ini.
Namun, impiannya itu mungkin tidak akan tercapai disebabkan status kerakyatannya apabila dia tidak diiktiraf sebagai seorang warga Malaysia.
Tan yang dilahirkan di Klang pada 2008 tidak menerima kerakyatan apabila perkahwinan bapanya, Tan Thian Leng, bersama ibu kandungnya yang merupakan warga Indonesia tidak didaftarkan secara rasmi di negara ini.
Remaja berusia 16 tahun itu kini dibesarkan di bawah jagaan bapanya bersama ibu tiri, Laddawan Caisaran, dibantu neneknya Lee Lay Wah yang berusia 76 tahun.
Ibu kandungnya pula sudah pulang ke Indonesia, dua minggu selepas kelahirannya dan tidak pernah berhubung sejak itu.

Edward Tan memegang pakaian seragamnya sebagai pengawas percubaan.

Menceritakan kisah Tan kepada MalaysiaNow, Lee berkata mereka pada mulanya agak bingung dengan situasi tersebut kerana mereka tidak pernah dengar tentang "tiada kerakyatan", menyebabkan mereka tidak tahu untuk merujuk kepada pihak yang sewajarnya.
"Kami hanya ambil butiran kelahiran dari klinik dan daftarkan dia di Jabatan Pendaftaran Negara (JPN), isi segala butiran yang diperlukan. Itu sahaja," katanya kepada MalaysiaNow.
"Saya terkejut apabila melihat status (tiada kerakyatan) itu. Tak pernah saya dengar sebelum ini.”
Menurut Lee, disebabkan keluarganya kurang arif dengan isu sedang dihadapi, maka mereka terpaksa bergantung kepada segala maklumat yang diterima daripada rakan dan kenalan rapat.
Katanya, dia dimaklumkan untuk membuat permohonan kepada Kementerian Dalam Negeri (KDN), tetapi usaha itu gagal selepas permohonan ditolak.
Empat tahun kemudian, Lee mengupah seorang peguam yang kemudian menasihatkannya membuat permohonan kerakyatan dengan mendaftar cucunya sebagai anak angkat kepada anaknya.

Edward Tan duduk di dapur bersama nenek dan ibu bapanya di kediaman mereka di Klang.

"Kami buat petisyen ambil dia sebagai anak angkat dan ia diluluskan sebelum menerima sijil beranak warna hijau, tetapi statusnya masih bukan warganegara.
"Peguam kemudian sarankan kami daftar bawah Perkara 15A Perlembagaan Persekutuan (Permohonan Taraf Kewarganegaraan) dan pada 2013, kami dimaklumkan permohonan ini ditolak," jelasnya.
Pada ketika itu, Lee mengakui sudah berputus asa, namun semangat untuk memperjuangkan kerakyatan cucunya itu diteruskan pada 2016 selepas terbaca berita mengenai pemuda bernama Navin Moorthy yang berjaya mendapatkan kerakyatannya.
Lee seterusnya berusaha dan berjaya bertemu dengan peguam yang terlibat dengan kes itu, sebelum dinasihatkan untuk membuat permohonan bersama KDN sekali lagi.
"Kami tunggu sehingga 2019 dan berjumpa dengan pegawai KDN. Namun, terkejut apabila dimaklumkan bahawa permohonan yang dibuat Ogos 2016 hanya diterima pada Januari 2018.
"Ini menunjukkan KDN dan JPN tidak mempunyai SOP yang jelas berhubung perkara itu. Akhirnya kanak-kanak tiada kerakyatan yang jadi mangsa," katanya kecewa.

Edward Tan menggantung beberapa pingat yang dimenanginya dalam acara lumba lari sebelum ini.

Meskipun terpaksa mengharungi cabaran itu, Lee bagaimanapun bersyukur apabila Tan berjaya dimasukkan ke sekolah sejak berusia tujuh tahun.
Namun begitu, memandangkan Tan kini sudah masuk Tingkatan Empat, Lee bimbang cucunya itu tidak akan dibenarkan menduduki Sijil Pelajaran Malaysia (SPM) tahun depan disebabkan status kerakyatannya.
Sementara itu, Tan berharap isu kerakyatannya itu dapat diselesaikan segera agar dia dapat menikmati kehidupan normal seperti rakyat Malaysia lain.
"Perkara pertama yang saya ingin buat sekiranya diberi kerakyatan ialah mencari pekerjaan separuh masa untuk membantu keluarga saya.
"Selagi saya tidak ada kerakyatan, segala aktiviti saya adalah terhad, malah saya nak berjalan jauh bersama rakan pun saya bimbang ditahan pihak berkuasa," tambahnya.


Jangkitan harian catat 269 kes, tiada kematian

Sejumlah 269 kes baru Covid-19 direkodkan semalam menjadikan jumlah keseluruhan sebanyak 5,036,140 kes.
Sebanyak 285 pesakit turut dilaporkan sembuh, menjadikan jumlah keseluruhan kes sembuh sebanyak 4,989,720.
Ketika ini, 9,480 kes aktif direkodkan di mana 9,088 atau 95.9% daripadanya menjalani kuarantin kendiri.
Tiada pesakit ditempatkan ke pusat kuarantin sementara 371 (3.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 21 kes dan 14 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,940 orang.


Pencarian ‘orang nombor dua’ Singapura bermula dengan kuartet ‘4G’

Keputusan Timbalan Perdana Menteri Heng Swee Keat untuk berundur diri dari pentadbiran Perdana Menteri Lee Hsien Loong menarik tumpuan ramai terhadap pasukan “4G” yang membentuk kepimpinan tertinggi kerajaan Singapura dari Parti Tindakan Rakyat (PAP) dalam teka-teki siapakah bakal pengganti Heng.Menurut The Straits Times, empat anggota “4G”, yang digelar demikian susulan kesemua mereka merupakan generasi keempat pimpinan politik Singapura sekali gus dianggap sebagai pilihan ramai dan sering mencerminkan pandangan rasmi kerajaan.Pasukan yang terdiri daripada mereka yang berusia antara pertengahan empat puluhan dan awal lima puluhan itu termasuk Chan Chun Sing, Ong Ye Kung, Lawrence Wong dan Desmond Lee.Berusia 51 tahun, Chan, adalah bekas panglima tentera. Beliau dianggap sebagai menteri paling kanan dan ketika ini merupakan menteri perdagangan Singapura.Seterusnya, Ong, yang sebaya Chan merupakan bekas menteri pendidikan, dan ketika ini memegang jawatan menteri pengangkutan.Ong juga turut berperanan sebagai pembantu PM Lee.Wong, 48, pula adalah bekas pembantu PM Lee, beliau memegang jawatan menteri pendidikan selain turut memegang jawatan sebagai menteri kewangan kedua Singapura.Pernah memegang jawatan dalam portfolio pertahanan, komunikasi, pembangunan negara dan belia, Wong turut dilihat sebagai barisan hadapan dalam usaha kerajaan membendung pandemik Covid-19.Anggota paling muda dalam pasukan itu adalah Lee yang berusia 44 tahun, Lee memegang jawatan menteri pembangunan negara, dan bertanggungjawab mengetuai pasukan tindakan pemulihan ekonomi pasca pandemik.


Kerajaan cadang pindaan Akta Pengangkutan Jalan untuk banteras lumba haram

Kerajaan bercadang untuk mengemukakan pindaan Akta Pengangkutan Jalan (APJ) 1987 pada sesi Dewan Rakyat pada Oktober ini bagi membanteras isu lumba haram dan aktiviti mat rempit.
Timbalan Menteri Dalam Negeri II Jonathan Yasin berkata antara cadangan pindaan adalah tindakan terhadap orang ramai yang menjadi penonton lumba haram dan hukuman terhadap bengkel yang mengubah suai motosikal bagi kegunaan kegiataan itu.
“Ada perbincangan pada 8 Ogos lepas dan beberapa cadangan dikemukakan oleh Kementerian Dalam Negeri (KDN) kepada Kementerian Pengangkutan tentang mengubal undang-undang ini supaya lebih ketat dan ditambah aspek yang perlu diambil tindakan undang-undang oleh pihak berkuasa.
“Hukuman denda atau penjara yang ada pada masa sekarang juga perlu ditingkatkan. Bagaimanapun ini masih dalam perbincangan dan berkemungkinan akan dikemukakan dalam Dewan Rakyat,” katanya pada sesi soal jawab di Dewan Negara hari ini.
Beliau menjawab soalan tambahan senator N Balasubramaniam mengenai pindaan undang-undang untuk membanteras isu lumba haram serta jumlah operasi melibatkan lumba haram.
Jonathan berkata berdasarkan statistik Operasi Samseng Jalanan yang dijalankan Jabatan Siasatan dan Penguatkuasaan Trafik (JSPT), seramai 1,451 pesalah telah ditangkap dari Januari 2022 hingga Jun lepas.
Menurutnya sebanyak 1,258 saman juga dikeluarkan dan 2,200 kenderaan disita untuk siasatan.
Mengenai cadangan Perdana Menteri Ismail Sabri Yaakob untuk membina litar khusus bagi perlumbaan drag di setiap negeri, Jonathan berkata cadangan itu baik dalam usaha memperkasakan sukan permotoran.
Bagaimanapun, beliau berkata maklumat daripada kerajaan negeri menunjukkan ia kurang mendapat sambutan dalam kalangan orang muda termasuk di Pulau Pinang dan Selangor yang telahpun mempunyai litar khas.


Sultan perkenan DUN Johor bersidang 12 Ogos depan

Sultan Johor hari ini berkata beliau berkenan Dewan Undangan Negeri (DUN) Johor untuk mengadakan persidangan pada 12 Ogos 2021.Sultan Ibrahim Sultan Iskandar berkata, pembukaan penggal keempat sidang DUN Johor akan dirasmikannya pada tarikh tersebut yang akan diadakan di Kota Iskandar.“Saya mahu semua ahli dewan bersatu hati untuk bersidang demi kepentingan rakyat dan negeri Johor, terutama mengenai pelan tindakan bagi membantu kehidupan rakyat yang terjejas akibat wabak Covid-19 dan menyusun pelan pemulihan ekonomi negeri Johor dengan sebaiknya.“Saya berasa amat sedih melihat kehidupan rakyat saya yang dalam kesusahan, ketakutan dan kegelisahan sekarang ini,” kata beliau menerusi hantaran di laman rasmi Facebook.Dalam kenyataan yang sama, Sultan Ibrahim turut menyatakan rasa kecewa kerana masalah penularan virus Covid-19 masih belum dapat diselesaikan.Pagi tadi, Sultan Ibrahim berkenan menerima mengadap Menteri Besar Johor Hasni Mohammad, Setiausaha Kerajaan Johor Azmi Rohani dan Penasihat Undang-Undang Johor Amir Nasruddin.Baginda juga turut menerima mengadap Pengarah Kesihatan Johor Dr Aman Rabu bagi mendapatkan laporan keadaan pendemik di negeri itu.Dalam sebuah kenyataan 16 Jun lalu, Raja-Raja Melayu bersetuju sidang DUN diadakan secepat mungkin susulan mesyuarat khas bersama Yang di-Pertuan Agong di Istana Negara.Mereka turut menyokong pandangan Agong yang mahu Parlimen bersidang secepat mungkin dan mengesyorkan perintah darurat ditamatkan pada 1 Ogos depan.Pada 18 Jun lalu, Speaker DUN Perlis Hamdan Bahari berkata persidangan DUN Perlis akan diadakan selama tiga hari bermula 24 Ogos depan.


Kadar diskaun khas untuk pengusaha Menu Rahmah, kata Anwar

Kadar diskaun khas harga barangan mentah akan diberikan kepada pengusaha menu Rahmah bagi memastikan kelestarian inisiatif itu, kata Perdana Menteri Anwar Ibrahim.
Beliau yang juga Menteri Kewangan berkata kerajaan dengan usaha sama pasar raya terpilih bersetuju untuk menawarkan harga barangan mentah seperti ayam, bawang, barang asas makanan bagi keperluan pengusaha menu Rahmah pada kadar diskaun khas.
“Melalui ikhtiar ini, diharapkan dapat memberi kelegaan kepada para pengusaha dan seterusnya memastikan kelangsungan pelaksanaan menu Rahmah yang telah memberikan manfaat besar khususnya kepada rakyat yang kurang berkemampuan,” kata beliau pada sidang media di Putrajaya hari ini.
Anwar berkata kerajaan amat menghargai sumbangan pengusaha menu Rahmah yang sama-sama menjayakan aspirasi Madani untuk mengurangkan beban kos sara hidup rakyat.
“Pada masa yang sama, kerajaan turut cakna dan prihatin dengan kos pengeluaran yang perlu ditanggung pengusaha bagi mendapatkan bekalan bahan mentah,” kata beliau.
Kerajaan menerusi Kementerian Perdagangan Dalam Negeri dan Kos Sara Hidup melancarkan inisiatif menu Rahmah bagi membantu mengurangkan beban kos sara hidup rakyat terutamanya golongan miskin.
Sementara itu Menteri Perdagangan Dalam Negeri dan Kos Sara Hidup Salahuddin Ayub berkata pelaksanaan insentif khas kepada pengusaha menu Rahmah melalui pemberian diskaun khas di pasar raya terpilih akan bermula pertengahan bulan depan.
"Kementerian yakin melalui insentif khas ini, pengusaha-pengusaha menu Rahmah dapat terus menyediakan menu Rahmah kepada pengguna secara berterusan untuk jangka masa yang lebih panjang.
"Insentif ini juga dijangka akan menggalakkan lagi lebih ramai pengusaha restoran menyertai inisiatif menu Rahmah," katanya dalam kenyataan hari ini.
Sehingga 15 April (2023), sebanyak 1,706 pengusaha menu Rahmah telah mendaftar di portal Menu Rahmah dengan penyediaan menu makanan yang seimbang dan berkhasiat pada harga di bawah RM5.
Salahuddin berkata kementerian menyeru lebih ramai pengusaha untuk menyertai inisiatif menu Rahmah dengan mendaftar di portal, http://menurahmah.kpdn.gov.my, untuk mendapatkan inisiatif istimewa itu.
Beliau berkata Kementerian Perdagangan Dalam Negeri dan Kos Sara Hidup (KPDN) akan memperluaskan insentif diskaun khas pengusaha menu Rahmah kepada pembekal-pembekal bahan mentah melalui sesi libat urus yang akan diadakan dalam masa terdekat.


IMF beri pinjaman hampir AS$3 bilion kepada Sri Lanka untuk tangani krisis kewangan

Sri Lanka mencapai persetujuan awal dengan Tabung Kewangan Antarabangsa (IMF) untuk menerima pembiayaan AS$2.9 bilion bagi mengatasi krisis kewangannya.
Objektif program pembiayaan 48 bulan yang disokong Kemudahan Dana Lanjutan (EFF) baru Sri Lanka adalah untuk memulihkan kestabilan makroekonomi dan kemampanan hutang, kata IMF dalam satu kenyataan pada Khamis.
Perjanjian peringkat kakitangan itu dicapai selepas perbincangan antara misi IMF yang diketuai oleh pegawai kanan Peter Breuer dan Masahiro Nozaki, serta pihak berkuasa Sri Lanka, termasuk Presiden dan Menteri Kewangan Ranil Wickremesinghe, Perdana Menteri Dinesh Gunawardena dan Gabenor Bank Pusat Sri Lanka (CBSL) P Nandalal Weerasinghe, di Colombo dari 24 Ogos hingga 1 September.
"Perjanjian itu tertakluk kepada kelulusan oleh pengurusan IMF dan lembaga eksekutif dalam tempoh yang akan datang, bergantung kepada pelaksanaan tindakan terdahulu oleh pihak berkuasa, dan jaminan pembiayaan yang diperoleh daripada pemiutang rasmi Sri Lanka dan melakukan dengan niat yang baik untuk mencapai perjanjian kerjasama dengan pemiutang swasta," kata IMF.
"Pelepasan hutang daripada pemiutang Sri Lanka dan pembiayaan tambahan daripada rakan kongsi pelbagai hala akan diperlukan untuk membantu memastikan kemampanan hutang dan merapatkan jurang pembiayaan," tambah kenyataan itu.
Sri Lanka gagal membayar hutang luar negerinya awal tahun ini dan mengalami kekurangan pertukaran asing yang kritikal untuk mengimport keperluan asas seperti bahan api dan ubat-ubatan.
"Ekonomi dijangka menguncup sebanyak 8.7% pada 2022 dan inflasi baru-baru ini


Beli secara bijak, panduan generasi milenial untuk pasaran rumah

Di sebalik cabaran ekonomi yang membantutkan pasaran hartanah dan kadar pengangguran belia pada kadar 10.5% tahun lalu, mengecil lebih enam kali gandakadar tenaga buruh dewasa, generasi milenial dilihat mampu menjadi pendorong kepada sektor hartanah dalam negara ini.Laporan rangkaian ejen hartanah IQI Global menunjukkan peningkatan dalam pembelian projek perumahan baru daripada golongan ini, daripada 48% pada tahun 2018 kepada 62% pada tahun berikutnya.Namun generasi milenial, ditakrifkan kepada mereka yang dilahirkan antara tahun 1981 hingga 1996, dilihat mempunyai pilihan lebih spesifik apabila memilih hartanah yang ingin dibeli.Mahir internet dan lebih memahami perkara-perkara berkaitan teknologi, adalah tidak menghairankan konsep rumah pintar menjadi pilihan hartanah mereka.Di peringkat global, generasi milenial mencatatkan nilai pembelian sebanyak AS$170 bilion atau lebih RM705 bilion, menjadikan mereka kumpulan pengguna terkuat. Mereka juga merupakan pembeli terbesar sektor hartanah sekunder atau subsale.Malaysia juga tidak terkecuali daripada trend ini, perkara ini dikongsi Tharmaindran Gannasin, ketua pegawai eksekutif BNetworks Sdn Bhd yang berkata, permintaan daripada pembeli rumah milenial “sangat memberangsangkan”.“Mereka cekap teknologi dan secara tidak langsung meningkatkan permintaan,” katanya kepada MalaysiaNow.Memandangkan mereka juga memiliki kuasa beli terbesar dalam bidang teknologi, Tharmaindran berkata tidak mengejutkan jika mereka ingin memiliki rumah pintar sebagai sebahagian daripada gaya hidup mereka.“Kita melihat pemaju hartanah, perunding dan arkitek kini menerapkan pendekatan teknologi dan pengalaman gaya hidup inovatif, untuk kediaman ataupun bangunan pintar,” katanya.Malah, milenial secara umum lebih bersedia untuk membayar lebih untuk rumah atau menyewa hartanah yang dihubungkan dengan teknologi, katanya.Ia termasuk pintu masuk tanpa kunci, ruang diaktif dengan arahan suara, kawalan suasana satu sentuhan dan sistem berkebolehan sendiri yang mampu pelajari rutin harian mereka.Bagaimana trend ini terus berlaku, Tharmaindran berkata, golongan milenial lebih terdedah dan terbiasa dengan perubahan teknologi dalam komunikasi maklumat, media sosial dan rangkaian sosial.“Ini mempengaruhi cara mereka membeli produk,” katanya.Ia mungkin terbukti benar, kerana milenial di Malaysia merupakan 74% daripada 28.7 juta pengguna internet, menjadikan mereka pempegaruh terbesar media sosial dalam perkongsian kandungan dan promosi perkhidmatan.Dan nama-nama besar dalam bidang hartanah seperti Gamuda Land Bhd, OSK Property Holdings Bhd, IJM Land Bhd and Mah Sing Group Bhd mula menyahut cabaran ini.“Projek seperti Gamuda Cove oleh Gamuda, Ryan & Miho oleh OSK, Swans @ Rimbayu oleh IJM, dan Lakeview oleh MahSing semuanya memanfaatkan platform IoT bWave kami,” kata Tharmaindran.bWave, dilancarkan pada tahun 2017, merupakan pintu gerbang yang menghubungkan alat Internet of Things (IoT) daripada pelbagai peralatan wayarles, protokol atau teknologi.Ini membolehkan ia mereka dan membangun pelbagai solusi IoT, termasuk automasi, kawalan iklim, sekuriti dan keselamatan, hiburan, pengurusan tenaga dan pengawasan.‘Tidak seperti generasi lain’Timbalan Presiden Persatuan Protech Malaysia, Daniele Gambero memberitahu MalaysiaNow, milenial membeli hartanah “tidak seperti generasi sebelum ini”.“Ia sama ada impian untuk menjadi jutawan atau pelaburan aset selamat, namun secara peribadi saya sendiri merasai pengalaman trend ini di Malaysia sejak beberapa tahun lalu,” tambahnya.Gambero, yang juga Ketua Pegawai Eksekutif syarikat perundingan hartanah REI Group berkata, ia disokong oleh perubahan dalam industri hartanah itu sendiri dalam menggabungkan teknologi walaupun pada peringkat awal.“Pada masa kini, pembeli lebih mudah menilai, melawat, bertanya dan memilih hartanah daripada pasaran utama hampir sepenuhnya dalam talian,” katanya, sambil menambah ia sesuai dengan gaya hidup milenial.Malah, dia membayangkan pada masa hadapan di mana pengunaan teknologi dapat membantu mengurangkan kos pembinaan, yang akhirnya menjadikan pemilikan rumah satu realiti kepada lebih ramai penduduk di negara ini.Namun, buat masa ini, Tharmaindran berkata gangguan masih ada, misalnya pengunaan sokong lewah aplikasi dan penyimpanan clouds yang tidak selamat dan pengunaan peranti pelbagai jenama “yang tidak menyokong satu sama lain”.Ini, dalam jangka masa panjang akan menjadikan aplikasi pintar diabaikan.“Cara terbaik untuk menarik generasi milenial bukan sekadar teknologi pada paparan peranti, tetapi juga memberikan pengalaman terbaik dengan sokongan dan sekuriti siber dipercayai,” katanya.


Pengerusi PAC dikecam, kelirukan orang ramai berhubung prosiding terbuka terhadap Azam

Pengerusi Jawatankuasa Kira-Kira Wang Negara (PAC) Wong Kah Woh mendapat kecaman ekoran kenyataan terbarunya mengatakan speaker Dewan Rakyat mempunyai kuasa mendedahkan kepada umum siasatan berhubung pemilikan saham syarikat Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.Ahli Parlimen Puncak Borneo Willie Mongin hari ini mendakwa Wong mengelirukan orang ramai berhubung isu tersebut, mengatakan ahli Parlimen Ipoh Timur itu merujuk kepada Peraturan Mesyuarat 90(2) ketika membuat kenyataannya.“Speaker tidak betul,” Wong dilaporkan berkata demikian mengenai pendirian Azhar Harun bahawa Peraturan Mesyuarat tidak membenarkan prosiding terbuka.“Beliau mempunyai kuasa untuk menggantung Peraturan Mesyuarat dengan merujuk perkara yang sama kepada Dewan bagi keputusan mengikut peruntukan Peraturan Tetap 90(2).”Bagaimanapun, Mongin berkata Perintah Mesyuarat berkenaan tidak memberi peruntukan budi bicara kepada speaker untuk menggantung peraturan berkaitan jawatankuasa pilihan khas (PSC) selain tidak memberikan hak kepada speaker untuk menggantungnya.“Seorang ahli Dewan Rakyat mesti memulakan soalan dan selepas itu barulah speaker boleh kemukakan kepada Dewan Rakyat untuk proses undian,” katanya dalam satu kenyataan.“Ringkasnya, 90(2) hanya membenarkan mana-mana ahli Parlimen untuk mencadangkan untuk menggantung satu peraturan, dan sudah tentu ia bukan hak speaker mencadangkannya. Ia mengatakan speaker hanya boleh membenarkan soalan itu dikemukakan tanpa notis bagi proses undian di Dewan Rakyat. Itulah apa yang terkandung dalam Peraturan Mesyuarat 90(2). Tidak lebih, tidak kurang.“Tetapi Wong menokok tambah, atau beliau kurang faham untuk mentafsir peraturan itu dengan betul.”Semalam, Azhar mengesahkan kepada MalaysiaNow bahawa ahli-ahli PSC dilarang daripada mendedahkan butiran sebarang prosiding.Azhar juga berkata, sebarang pelanggaran Peraturan Mesyuarat boleh menyebabkan anggota PSC dikenakan tindakan.Menurut Azhar, laporan PSC hanya boleh diterbitkan selepas ia dibentangkan di Dewan Rakyat.“Semua jawatankuasa, sama ada jawatankuasa tetap atau PSC mesti mengikut Peraturan Mesyuarat. Pada masa ini Peraturan Mesyuarat tidak memperuntukkan pendengaran awam atau membuat prosiding secara terbuka,” katanya.Azam dijangka akan disoal siasat oleh PSC pada 19 Januari mengenai beberapa agensi di bawah Jabatan Perdana Menteri, sebuah jawatankuasa terdiri daripada ahli Parlimen Pakatan Harapan (PH), Perikatan Nasional (PN), Barisan Nasional (BN), GPS dan Warisan.Beliau kini disiasat berhubung dakwaan konflik kepentingan dalam pembelian saham syarikat berikutan penerbitan beberapa artikel blog oleh seorang aktivis yang mempunyai kaitan dengan NGO tempatan C4 Center.Azam juga mengeluarkan surat tuntutan kepada penulis artikel tersebut, Lalitha Kunaratnam.SPRM turut membuat laporan polis terhadapnya dan menyifatkan dakwaan Lalitha sebagai palsu dan tidak dikemukakan dengan bukti.


Penganalisis setuju pandangan Ismail, PAS patut dominan dalam PN

Perikatan Nasional (PN) wajar memberikan lebih banyak ruang dan peluang kepada salah satu parti komponennya, PAS yang memiliki pengaruh dalam kalangan pengundi Melayu.
Penganalisis politik, Hisommudin Bakar dari Ilham Centre berkata, situasi itu mempunyai asas melihatkan kepada kedudukan PAS yang mempunyai impak, jentera dan pengaruh dalam kalangan parti PN.
"Ia parti Melayu kedua terbesar selepas Umno, ia memang wajar diberikan peluang namun faktor kepimpinan mungkin menyebabkan Presiden PAS Abdul Hadi Awang lebih menggemari Muhyiddin Yassin," katanya merujuk kepada presiden Bersatu itu.
PN terdiri daripada Bersatu, PAS, Gerakan, Parti Maju Sabah (SAPP) dan Parti Solidariti Tanah Airku (Star).
Semalam Perdana Menteri Ismail Sabri Yaakob berkata parti Islam itu sepatutnya menjadi lebih dominan dalam PN, ketika kepimpinan PAS dan Bersatu berbeza pendapat mengenai berhubung kerjasama dengan Barisan Nasional (BN).
Meskipun Bersatu mempunyai 30 kerusi, hanya 13 kerusi dimenangi pada Pilihan Raya Umum (PRU) lepas, selebihnya daripada penyertaan ahli-ahli Parlimen Umno dan PKR.
PAS menang 18 kerusi pada PRU14 dan berjaya membentuk dua kerajaan negeri, Kelantan dan Terengganu.
PAS kini turut mentadbir Kedah selepas kerajaan negeri pimpinan Mukhriz Mahathir tumbang.
Menurut Hisommudin, meskipun kekuatan PAS lebih besar, parti Islam itu dilihat gemar memberi peluang kepada parti komponen lain, seperti ketika berada dalam Pakatan Rakyat (PR).
"Walaupun mereka kuat dan PKR tidak sebesar sekarang, PAS tetap memberi peluang kepada Anwar Ibrahim untuk menjadi calon perdana menteri. Mungkin itu cara PAS,” katanya.


Akta berkaitan perlindungan ketika Covid-19 berkuat kuasa esok

Akta Langkah-Langkah Sementara bagi Mengurangkan Kesan Penyakit Koronavirus 2019 (Covid-19) 2020 diwartakan kerajaan selama dua tahun, berkuatkuasa esok.Menteri di Jabatan Perdana Menteri bertanggungjawab hal Parlimen dan Undang-Undang, Takiyuddin Hassan, berkata Warta Kerajaan itu akan berkuatkuasa selama dua tahun dari tarikh penyiaran iaitu pada 23 Oktober.“Akta ini akan berkuatkuasa selama dua tahun dari tarikh penyiaran pada 23 Oktober dalam Warta Kerajaan atau sebagaimana tarikh dan tempoh kuat kuasa yang diperuntukkan di mana-mana bahagian yang berkaitan dalam akta ini.“Pelaksanaan ini secara keseluruhannya dapat memberi manfaat kepada setiap individu dan syarikat yang terkesan dari aspek ekonomi akibat penularan Covid-19,” katanya dalam satu kenyataan, hari ini.Takiyuddin berkata, daripada awal lagi kerajaan persekutuan komited dan prihatin terhadap usaha mengurangkan kesan Covid-19 bukan sahaja dalam aspek kesihatan, tetapi juga terhadap ekonomi individu dan syarikat di negara ini.“Antara langkah yang diambil adalah dengan mengadakan Akta Langkah-Langkah Sementara bagi Mengurangkan Kesan Penyakit Koronavirus 2019 (Covid-19) 2020 yang diluluskan di Dewan Rakyat pada 25 Ogos 2020 dan Dewan Negara pada 22 September 2020.“Ia diwartakan bermula esok selepas mendapat perkenan Seri Paduka Baginda Yang di Pertuan Agong selaras dengan Perkara 66 Perlembagaan Persekutuan,” katanya.Beliau berkata, pada masa sama, pihak berkontrak yang bertikai boleh menyelesaikan pertikaian secara baik tanpa membabitkan proses perbicaraan undang-undang di mahkamah melalui perkhidmatan pengantaraan Pusat Mediasi Covid-19 (PMC-19) yang ditubuhkan di bawah Jabatan Perdana Menteri.“Perkhidmatan pengantaraan yang akan dijalankan melalui PMC-19 adalah terbuka kepada semua pihak dengan nilai pertikaian RM300,000 ke bawah.“Kerajaan juga akan membiayai kos perkhidmatan pengantaraan kepada golongan B40 dan M40 serta perusahaan bersaiz mikro dan kecil,” katanya.


Sabah, Sarawak dapat layanan adil, kata Muhyiddin

Muhyiddin Yassin berkata beliau akan memastikan Sabah dan Sarawak diberi layanan adil dalam pelbagai aspek, seiring dengan pewujudan portfolio Hal Ehwal Sabah dan Sarawak dalam Kabinet kerajaan Perikatan Nasional (PN).Mengambil kira jurang Sabah dan Sarawak yang masih jauh tertinggal dalam pelbagai aspek, perdana menteri melahirkan pandangan bahawa terdapat banyak lagi usaha yang perlu dibuat bagi meletakkan kedua-dua negeri berkenaan agar setara dengan Semenanjung.“Sabah dan Sarawak mesti diberikan layanan yang sama adil sebab itu saya adakan (lantik) menteri yang mengurus Sabah dan Sarawak, MA63 (Perjanjian Malaysia 1963) kita teliti, halusi, sebahagian kita dah bersetuju bersama-sama,” katanya dalam wawancara khas bersama Bernama dan beberapa organisasi media sempena setahun beliau memegang jawatan perdana menteri di kediamannya di Bukit Damansara, di Kuala Lumpur.Wawancara khas itu turut disiarkan menerusi siaran televisyen berita perdana di Bernama TV dan stesen televisyen lain.Muhyiddin, yang mula memegang tampuk pemerintahan negara pada 1 Mac 2020 berkata pewujudan portfolio Hal Ehwal Sabah dan Sarawak itu berikutan kedudukan kedua-dua negeri berkenaan yang jauh ketinggalan dari sudut pembangunan dan infrastruktur.“Memang awal lagi waktu saya bentuk Kabinet saya fikir ini satu perkara utama sebab itu saya lantik Maximus Ongkili (Maximus Johnity Ongkili) dan timbalan menteri (Hanifah Hajar Taib) saya sudah mulakan mesyuarat khas bersama-sama Ketua Menteri untuk bincangkan Perjanjian Malaysia 1963 (MA6),” katanya.Walaupun pelbagai usaha dan agenda pembangunan bagi kedua-dua negeri sudah diambil, perdana menteri berkata Sabah dan Sarawak masih jauh ketinggalan, dengan isu-isu pokok yang membelenggu sejak sekian lama iaitu soal kemiskinan, infrastruktur, ekonomi dan akses internet.“… banyak lagi yang perlu dibuat untuk meletakkan Sabah dan Sarawak setara dengan Semenanjung. Malahan di Semenanjung pun ada negeri-negeri yang masih lagi di belakang berbanding sesetengan negeri lain.“Isu ini yang sudah berlaku sejak dulu, masih saya warisi tetapi kita kena cari jalan sekarang ini dalam pentadbiran Perikatan Nasional bagaimana kita nak mengurangkan jurang sebagaimana yang kita sebutkan dalam Dasar Kemakmuran Bersama,” katanya.Selain isu berkaitan MA63, Muhyiddin menyifatkan pewujudan portfolio berkenaan amat penting bagi Sabah dan Sarawak dalam menjayakan Dasar Kemakmuran Bersama yang bertujuan memastikan pengagihan ekonomi yang saksama dan inklusif meliputi semua wilayah.Komited memastikan hak-hak Sabah dan Sarawak seperti terkandung dalam MA63 terus terpelihara, Muhyiddin menjelaskan bahawa beliau, yang juga pengerusi Majlis Khas MA63, telah memulakan mesyuarat khas bersama ketua menteri bagi membincangkan isu berkenaan.“Saya sudah selesaikan masalah Petronas untuk di negeri Sarawak apa-apa tuntutan dan semua sekali dan persetujuan bersama dan saya sedang rundingkan dengan Sabah,” katanya.Penubuhan Majlis Khas mengenai MA63 diumumkan oleh Muhyiddin pada sambutan Hari Malaysia di Sibu, Sarawak pada 16 Sept tahun lepas, dan diurusetiakan oleh Bahagian Hal Ehwal Sabah dan Sarawak, Jabatan Perdana Menteri (BHESS),Ahli Jawatankuasa Majlis Khas berkenaan mengadakan mesyuarat pertamanya pada 2 Dis lepas dan meluluskan penubuhan tiga jawatankuasa yang akan mengendalikan pelbagai perkara penting bagi Sabah dan Sarawak.